Apa Khabar Muhyiddin, Masihkah Takut Dengan Tuhan?

Jika berdasarkan ucapan Muhyiddin Yassin kepada pemimpin akar umbi UMNO di Janda Baik sebagaimana videonya tersebar luas sebelum ini, beliau semacam boleh disandarkan harapan  untuk bertindak berani menegakkan kebenaran berkaitan isu 1MDB yang kini semakin merimaskan rakyat.
Dalam rakaman curi itu, Muhyiddin bukan saja melontarkan beberapa cadangan yang rasional dan objektif dalam menangani kemelut 1MDB, malah yang lebih mencairkan kita ialah ungkapannya, “saya tidak takut sesiapa kecuali Tuhan.”
Sebagai pemimpin nombor dua negara dan lahir pula daripada keturunan ulama yang agak terkenal di Muar Johor, tersebarnya video itu bukan saja mencambahkan harapan tentang titik-titik perubahan yang menjadi dambaan semua dan semoga kebenaran tidak terus disembunyikan, malah seperti “sinar semakin menghampiri hujung terowong”.
Namun dengan perjalanan masa, ramai yang mulai ragu-ragu dengan keberanian sebenar Timbalan Perdana Menteri itu kerana beliau akhirnya didapati lebih banyak berdiam diri dan tenggelam begitu saja, meskipun jelas kemelut dalam negara berkaitan 1MDB kian hari kian kronik jadinya.
Lebih dari itu, beberapa saranannya  untuk menyelesaikan isu tersebut dan bagi mengembalikan keyakinan rakyat, tidak pun dipedulikan oleh Perdana Menteri, Najib Razak.
Saranan Muhyiddin agar Ahli Lembaga Pengarah 1MDB dipecat, CEOnya disiasat dan dan polis dibenarkan masuk menyiasat syarikat pelaburan itu, hanya “masuk telinga kanan dan keluar telinga kiri saja”  buat Najib.
Penubuhan pasukan petugas khas yang dianggotai oleh Peguam Negara, SPRM, Bank Negara dan PDRM kemudiannya pula tiada kena mengena dengan permintaan Muhyiddin itu, sebaliknya ia berikutan pendedahan The Wall Street Journal (WSJ) mengenai pengaliran masuk wang 1MDB berjumlah RM2.6 bilion ke dalam akaun peribadi Perdana Menteri.
Berkaitan pendedahan WSJ itu, Muhyiddin hanya ada mengeluarkan kenyataan media yang antaranya mahukan Najib memberi penjelasan lebih meyakinkan atau membuat penafian kerana ianya merupakan tuduhan yang bersifat peribadi kepadanya.
Muhyiddin juga mahukan Najib mengambil tindakan undang-undang terhadap WSJ jika terbukti dakwaan itu suatu fitnah bagi membersihkan namanya dan mengembalikan semula kredibiliti ketajaan.
Sekali lagi, permintaan Muhyiddin diabaikan oleh Najib, sebaliknya penafian dan penjelasan Perdana Menteri mengenai wang RM2.6 bilion itu hanyalah dengan kata-kata “saya tidak pernah ambil wang 1MDB untuk kegunaan peribadi” dan “saya tak akan khianati amanah rakyat.”
Betul atau tidak wang RM2.6 bilion pernah mengalir masuk ke dalam akaun perubadinya, langsung tidak berani diakui oleh Pahlawan Bugis itu.
Tindakan saman terhadap WSJ pula belum diketahui entah jadi atau tidak, meskipun surat tuntutan penjelasan yang dihantar oleh peguam Najib sudah dijawab oleh penerbit akhbar perniagaan itu yang memaklumkan mereka tidak berganjak walau sedikit pun daripada laporan yang sudah disiarkan yang tentunya memberi gambaran mereka cukup bersedia bertarung di mahkamah.
Muhyiddin pula, selepas mengeluarkan kenyataan media itu, terus senyap sepi tanpa berita dan seolah-olah sudah putus idea untuk bercakap lagi atas nama kebenaran berkenaan 1MDB.
Berbanding hutang RM42 bilion yang ditanggung oleh 1MDB yang menyebabkan Muhyiddin mahukan Ahli Lembaga Pengarahnya dipecat, CEO disiasat dan polis dibenarkan menyiasat sambil berkata, “saya tidak takut sesiapa kecuali Tuhan”, isu wang RM2.6 bilion yang sehingga ini tidak dinafikan secara konkrit oleh Najib, adalah bala yang jauh lebih besar untuk ditangani.
Jika benar, ia bukan saja berkaitan rasuah, penyonglapan wang dan perbuatan berunsur jenayah, tetapi juga tentang amanah seorang pemimpin.
Tetapi selepas mengeluarkan kenyataan medianya pada 4 Julai lalu, kita tidak mendengar apa-apa bunyi lagi daripada Muhyiddin.
Jika berkaitan hutang RM42 bilion, beliau dengan gah meminta Ahli Lembaga Pengarah dipecat dan CEO 1MDB dipecat, kenapa dalam hal wang RM2.6 bilion yang didakwa masuk ke dalam akaun Najib, tidak diminta Perdana Menteri bercuti atau berehat sementara misalnya, kalau pun tidak cukup berani untuk memintanya berundur dan berhenti?
Lalu, apa agaknya khabar Muhyiddin sekarang ini? Masihkah takut lagi dengan Tuhan?
Atau sebenarnya lebih takut kehilangan jawatan? (SH 26/07/2015)

0

0

votes
Article Rating
Kongsikan artikel ini


Muhyiddin Sudah Buka Gelanggang, Tugas UMNO Bahagian Hantar Mesej
Kepada Presiden

Baru semalam blog ini menulis mengenai Muhyiddin Yassin yang agak senyap mengenai 1MDB sejak kebelakangan ini, beliau akhirnya melontarkan “peluru” yang ditunggu ramai ketika merasmikan mesyuarat perwakilan UMNO Bahagian Cheras di sebuah hotel di ibu negara.
Jika Perdana Menteri Najib Razak semakin mengelak kebelakangan ini untuk bercakap mengenai 1MDB, malah di majlis rumah terbuka Tun Abdullah Badawi, beliau hanya menjawab “okaylah” saja apabila ditanya oleh wartawan, Muhyiddin nampaknya masih boleh disandarkan kepercayaan atas sikap dan keprihatinannya yang terbaru ini.
Kata Muhyiddin, sebagai anak tok guru, beliau ada hak untuk berkata yang benar sebagaimana yang selalu diajar oleh bapanya.
Okaylah, masih ada harapan lagi nampaknya pada Timbalan Presiden UMNO dan Timbalan Perdana Menteri ini…
UMNO Bahagian Cheras pimpinan Syed Ali Alhabshee yang baru-baru ini dilantik sebagai Pengerusi PNS merupakan bahagian pertama yang mengadakan mesyuarat perwakilannya pada tahun ini dan Muhyiddin pula menjadi pemimpin UMNO yang pertama diberi penghormatan untuk merasmikannya.
Pemimpin UMNO yang lain, termasuk Najib belum lagi merasmikan mesyuarat perwakilan mana-mana bahagian dan mungkin mulai minggu depan barulah mereka sibuk dengannya.
Antara intipati “peluru” ucapan Muhyiddin berkaitan 1MDB di Cheras itu ialah:-
– Najib perlu jawab tuduhan duit berbilion masuk ke dalam akaun peribadinya.
– Najib tak dengar nasihat saya agar letak jawatan dalam 1MDB.
– Saya baca The Edge yang digantung permitnya untuk faham mengenai 1MDB. Kalau The Edge tak betul, tunjukkan saya apa yang betul.
– BN akan kalah jika Najib adakan pilihanraya dalam waktu terdekat ini.
– Tun Mahathir ibarat bapa kita. Berhentilah menghentamnya kerana ia akan menjadikan bekas Perdana Menterti itu tambah popular, manakala kita jadi semakin jatuh.
Secara umumnya apa yang disebut oleh Muhyiddin ini mencakupi keseluruhan kebimbangan yang ada di kalangan rakyat dan ahli UMNO peringkat akar umbi. Isu 1MDB dan kaitannya dengan Najib adalah perkara besar yang sedang menghenyak kedudukan parti dan kerajaan ke paras paling rendah di sisi rakyat ketika ini.
Ia bukan saja berkaitan hutang, pelaburan, Jho Low dan pelbagai keraguan lain mengenai syarikat pelaburan itu, tetapi yang lebih membingungkan ialah tidak pernah sebelum ini mana-mana Perdana Menteri dituduh menerima kemasukan wang ke dalam akaun peribadi sebesar RM2.6 bilion jumlahnya.
Orang kampung dan makcik Felda barangkali boleh jadi pening kepala dan mamai berhari-hari memikirkan jumlah wang sebanyak itu.
Apatah lagi, tuduhan itu tidak dijawab dengan mantap oleh Najib sendiri yang menyebabkan berlegarnya pelbagai spekulasi liar mengenainya sehingga bukan saja menyebabkan pengundi tegar pembangkang dan atas pagar bertekad untuk terus menjauhi kerajaan, malah penyokong BN sendiri ramai yang mulai beralih arah.
Ada yang bertekad tidak mahu lagi mengundi BN berikutan isu ini, manakala yang lain sehingga bersumpah mengharamkan undi mereka kepada BN selagi Najib menjadi Perdana Menteri.
Sesuai dengan mesyuarat perwakilan UMNO  yang baru bermula sekarang, apa yang dilontarkan oleh Muhyiddin ini sebenarnya tidak memberi apa-apa makna jika tidak disambut oleh bahagian-bahagian lain yang bermesyuarat selepas ini.
Menjadi pemimpin yang pertama merasmikan mesyuarat perwakilan tahun ini, Muhyiddin seolah-olah sudah membuka gelanggang untuk UMNO memilih sama ada berpencak silat mempertahankan diri daripada serangan musuh dan mengekalkan kuasa atau sekadar berani bersilat di depan pengantin saja.
Adalah menjadi peranan dan tanggungjawab UMNO bahagian-bahagian untuk menghantar mesej yang lebih jelas kepada parti dan pucuk pimpinan bahawa kemelut 1MDB ini tidak boleh lagi ditangani dengan bodek, ampu atau pujian semata-mata.
Lagi baik, jika semua orang mulai berhenti daripada mencium tangan Najib selepas ini.
Bodek, ampu, pujian dan cium tangan hanya akan melekakan Najib untuk menetap lebih lama di Seri Perdana, sedangkan ianya semakin tidak membawa kebaikan lagi untuk rakyat seluruhnya.
Isyarat berhenti dan menetapkan tarikh peralihan kuasa mesti diberikan kepada Najib melalui mesyuarat perwakilan bahagian-bahagian tahun ini jika UMNO tidak mahu kehilangan kuasanya dalam PRU 14 akan datang. (SH 27/07/2015)

0

0

votes
Article Rating
Kongsikan artikel ini


HARI GELAP BUAT MALAYSIA

Hari ini dianggap hari hitam buat Malaysia. Semuanya kerana satu sebab saja iaitu1MDB. Hanya dalam beberapa jam saja dalam hari ini, tindakan yang diambil Najib Razak untuk menyelamatkan karier dan masa depan politiknya telah menyebabkan suasana negara akan terus menjadi kelam dan gelap yang entah bila akan tiba waktu cerahnya.
Ia bukan saja berkaitan pemecatan Muhyiddin Yassin, Timbalan Presiden UMNO sebagai Timbalan Perdana Menteri dan Menteri Pelajaran, tetapi bersekali dengan Shafie Apdal, Naib Presiden UMNO yang disingkirkan sebagai Menteri Kemajuan Luar Bandar dan Wilayah.
Pemecatan menteri yang lain seperti Hasan Malek dan G Palanivel memang tidak menghairankan dan tiada kena mengena dengan 1MDB tetapi nasib yang menimpa Muhyiddin dan Shafie jelas kerana pendirian mereka mengenai syarikat tersebut.
Dalam apa yang dilakukan Najib hari ini, ia mencatat sejarah di mana Timbalan Presiden dan Naib Presiden UMNO telah dimangsakan hanya kerana berani menyatakan kebenaran serta mahukan ianya ditegakkan berkaitan 1MDB.
Tidak pernah dalam sejarah UMNO, seorang Timbalan dan Naib Presiden UMNO diperlakukan sebegini rupa, bukan kerana mereka ada skandal atau apa-apa kesalahan jenayah yang lain, tetapi hanya kerana mengkritik sebuah syarikat pelaburan yang bermasalah iaitu 1MDB.
APA JADI DENGAN PETUGAS KHAS?
Sementara dengan penyingkiran Muhyiddin dan Shafie ini menyebabkan tiada lagi suara lantang yang berani mengkritik 1MDB, hari ini juga berlaku pemecatan Gani Patail sebagai Peguam Negara.
Gani ketika ini sedang mengetuai pasukan petugas khas bersama SPRM, Bank Negara dan PDRM untuk menyiasat dakwaan The Wall Street Journal (WSJ) mengenai dakwaan pengaliran masuk wang 1MDB berjumlah RM2.6 bilion ke dalam akaun Najib.
Beliau diumumkan dipecat atas alasan kesihatan sedangkan biasanya jika seseorang itu menghadapi masalah kesihatan, tuan punya badan sendiri yang membuat pengumuman untuk mengundurkan diri.
Tetapi dalam kes Gani ini ia diumumkan oleh Ketua Setiausaha Negara, Ali Hamsa dan tambah pelik apabila Gani kemudiannya memberitahu tidak tahu menahu mengenai pemecatannya itu.
Sudah tentu tanggapan umum ialah pemecatan Gani ini ada kaitan dengan siasatan pasukan petugas khas yang sedang diketuainya dan sudah melakukan lima tangkapan setakat ini.
Lalu, apa jadi dengan pasukan petugas khas dan hasil siasatan mereka nanti?
Ada juga yang mula meramalkan, siapa lagi selepas ini yang akan menerima nasib yang sama seperti Gani. Apakah Gabenor Bank Negara, Ketua Pesuruhjaya SPRM dan Ketua Polis Negara juga sedang terancam kedudukannya?
Atau pemecatan Gani hanya permulaan amaran kepada yang lain-lain itu?
SIASATAN PAC JADI TERGENDALA – ANNUAR MUSA BAKAL GANTI NUR JAZLAN?
Selain itu, dalam rombakan kabinet hari ini, Najib juga melantik Pengerusi Jawatankuasa Kira-Kira Awam Negara atau PAC, Nur Jazlan Mohamed sebagai Timbalan Menteri Dalam Negeri.
Sama seperti pasukan petugas khas, PAC juga sedang menjalankan siasatan terhadap 1MDB dan dalam proses untuk memanggil Jho Low, CEOnya Arul Kanda Kandasamy serta bekas CEO Shahrul Helmi untuk proses pendengaran. Beberapa yang lain yang ada kaitan dengan 1MDB sudah pun dipanggil oleh PAC.
Nur Jazlan selama ini agak terbuka serta kritikal dalam isu 1MDB dan lebih mahukan kebenaran yang menjadi dambaan rakyat dapat ditegakkan dalam kemelut yahg menyelubungi syarikat pelaburan itu.
Beberapa kenyataannya dilihat menggembirakan rakyat dan seolah-olah ada harapan kebenaran dapat ditegakkan melalui PAC yang dipimpinnya.
Perlantikan Nur Jazlan lebih dilihat kerana kedudukannya sebagai Pengerusi PAC yang sedang menyiasat 1MDB dan bukannya kerana kelayakannya sebagai akauntan bertauliah atau untuk mengenang jasa ayahnya, Mohamed Rahmat yang pernah menjadi Setiausaha Agung UMNO dan Menteri Penerangan.
Ini kerana jika faktor tersebut diambil kira, sudah pasti Najib melantiknya dalam kerajaan lebih dulu sebelum memberi jawatan kepada Ahmad Maslan yang lebih dipertikaikan rakyat kredibilitinya.
Bersama Nur Jazlan, empat Ahli Parlimen lain yang menganggotai PAC turut terlibat dalam rombakan kabinet yang diumumkan Najib hari ini. Mereka yang lain ialah Reezal Merican Naina Merican, Mas Ermieyanti Samsul dan Wilfred  Madius Tangau.
Kehilangan empat anggota PAC ini bukan saja menyebabkan sesi penyiasatan terhadap 1MDB akan tertangguh lagi sehingga perlantikan baru dibuat, malah hasil siasatan nanti juga mula menimbulkan keraguan.
Menjadi perbualan ketika ini bahawa bekas Pengerusi Mara, Annuar Musa akan dilantik sebagai Pengerusi PAC kerana beliau dilihat berpengelaman serta vokal mempertahankan kerajaan. Apabila khidmatnya di Mara tidak disambung pada 17 Julai lalu, beliau pada mulanya dijangka akan dilantik semula ke dalam kabinet, tetapi dengan ketiadaan namanya sebagaimana yang diumumkan Najib tengahari tadi, jawatan Pengerusi PAC adalah paling munasabah buat Ahli Parlimen Ketereh, Kelantan itu.
ZAHID – DARI SETPOL JADI ORANG PALING KANAN NAJIB
Secara umumnya perlantikan Ahmad Zahid Hamidi sebagai Timbalan Perdana Menteri menggantikan Muhyiddin sudah mula diperbualkan ramai sejak beliau pergi menunaikan umrah ke Mekah bersama Najib dan Hishammuddin tidak berapa lama dahulu lagi.
Diperbualkan bahawa berlaku perjanjian atau “baiah” di Mekah untuk melantik Zahid sebagai Timbalan Perdana Menteri dengan dipersetujui oleh Hishammuddin berikutan Muhyiddin dan Shafie Apdal ketika itu sudah mulai kritikal mengenai 1MDB serta menunjukkan kecondongan kepada Tun Mahathir Mohamad.
Jika ikut nalurinya, Najib dikatakan ingin melantik terus sepupunya, Hishammuddin sebagai Timbalan Perdana Menteri dan sekaligus calon penggantinya sebagai Perdana Menteri tetapi dibimbangi ianya menimbulkan serangan nepotisme terhadapnya.
Dengan itu, oleh kerana Zahid lebih berusia daripada Najib, beliau hanyalah watak Timbalan Perdana Menteri sementara saja sehingga ke suatu masa di mana Hishammuddin benar-benar boleh diterima sebagai bakal Perdana Menteri.
Walaupun Zahid agak popular dalam UMNO dan mendapat undi tertinggi sebanyak dua kali bagi jawatan Naib Presiden UMNO, ramai yang masih skeptikal terhadapnya berikutan pengalamannya yang belum cukup luas dalam kerajaan serta kedudukannya sebagai bekas Setiausaha Politik kepada Najib sebelum ini.
Bagaimana janggalnya bekas Setiausaha Politik menjadi Timbalan Perdana Menteri ialah seperti kita membayangkan ketika Tun Mahathir menjadi Perdana Menteri dulu, tetapi Timbalan Perdana Menterinya ialah Aziz Shamsudin atau Megat Junid Megat Ayob.
Atau ketika Tun Abdullah Badawi menjadi Perdana Menteri dulu, namun Timbalan Perdana Menterinya ialah Othman Desa atau Reezal Merican.
Bolehkah kita membayangkannya? Tentu janggal dan melucukan bukan?
Itulah yang berlaku kepada gandingan Najib dan Zahid ini dan yang demikian, kedudukan Zahid sebagai Timbalan Perdana Menteri pada tanggapan ramai hanyalah sementara dan sebagai “budak suruhan” semata-mata kepada Perdana Menteri.
Rakyat tidak akan meyakini Zahid, lebih-lebih lagi pengundi bukan Melayu langsung tidak menyenanginya sebagai pemimpin kerajaan. Orang Perak mungkin boleh berbangga kerana inilah kali pertama pemimpin negeri itu menjadi Timbalan Perdana Menteri.
HARI UNTUK SELAMATKAN DIRI
Apa yang berlaku hari ini, melalui pemecatan Muhyiddin dan Shafie, penyusunan baru kabinet, penyingkiran Peguam Negara yang sekaligus menimbulkan keraguan terhadap peranan pasukan petugas khas dan melantik Pengerusi serta beberapa ahli PAC  ke dalam kabinet yang menyebabkan jawatankuasa itu dapat disusun semula dan dilengahkan daripada menjalankan peranannya, ia adalah semata-mata untuk mengekalkan kedudukan Najib lebih lama lagi di Seri Perdana.
Perlantikan Mahadzir Khalid sebagai menteri dan Johari Baharom, Ketua UMNO Kubang Pasu sebagai timbalan menteri pula tidak lain adalah untuk membendung pengaruh Mukhriz Mahathir di Kedah dan sekaligus sebagai persiapan untuk menghalang pengaruh Tun Mahathir Mohamad.
Kedua-dua mereka inilah juga yang memainkan peranan menyekat kemenangan Tun Mahathir sebagai perwakilan UMNO Kubang Pasu ketika Mahadzir Khalid menjadi Menteri Besar Kedah dahulu.
Ia jelas memperlihatkan bahawa demi mempertahankan kuasa dan kedudukannya, Najib sanggup melakukan apa saja tanpa memperdulikan perasaan atau tanggapan rakyat yang semakin memburuk terhadapnya.
Ia akan membawa awan mendung berarak lebih tebal mengelilingi bumi Malaysia sehinggalah tarikh pilihanraya umum akan datang. (SH 28/07/2015)

0

0

votes
Article Rating
Kongsikan artikel ini


JUGA KERANA 1MDB, PEMECATAN DARIPADA UMNO MENANTI MUHYIDDIN?

Walaupun sudah dipecat sebagai Timbalan Perdana Menteri, Muhyiddin Yassin masih lagi merupakan Timbalan Presiden UMNO sehinggalah pemilihan UMNO yang akan datang.
Oleh kerana pemilihan UMNO yang sepatutnya diadakan pada 2016 telah ditangguhkan selama 18 bulan lagi untuk memberi laluan kepada pengukuhan parti dan pilihanraya ke 14 terlebih dahulu,  ia dijangka hanya akan diadakan pada tahun 2018.
Ini bermakna, meskipun tanpa jawatan dalam kerajaan, Muhyiddin masih lagi merupakan pemimpin nombor dua dalam UMNO sehinggalah tahun 2018  akan datang nanti.
Ia bukan saja bermakna Najib sebagai Presiden UMNO terpaksa duduk bersebelahan dengan Muhyiddin setiap sebulan sekali dalam mesyuarat Majlis Tertinggi parti, malah tidak boleh mengelak daripada duduk bersama di pentas utama ketika Perhimpunan Agung UMNO yang diadakan setiap tahun dengan disaksikan oleh para perwakilan daripada seluruh negara.
Termasuk tahun ini sehinggalah pemilihan 2018 nanti, bermakna sekurang-kurangnya ada empat kali lagi Perhimpunan Agung UMNO yang perlu dilalui secara bersama oleh Najib dan Muhyiddin dan ia sekaligus memberi erti kedua-duanya akan terus dalam dilema “mata berpandangan, budi kedapatan” dalam acara tahunan itu.
Lebih daripada itu, sebagai Timbalan Presiden UMNO, Muhyiddin juga masih perlu menunaikan tanggungjawab merasmikan Perhimpunan Agung Wanita, Pemuda dan Puteri pada setiap tahun.
Bagi Muhyiddin, beliau mungkin tiada masalah menghadiri, baik mesyuarat bulanan MT UMNO mahu pun Perhimpunan Agung tahunan parti kerana sebagai orang yang sudah dipecat, itulah peluang untuk terus menampilkan dirinya sambil meraih sisa-sisa simpati daripada mereka yang menyaksikan kehadirannya, tetapi ia tentu saja berlainan bagi Najib.
Setelah menendang timbalannya itu daripada jawatan kerajaan hanya kerana isu 1MDB dan demi menyelamatkan kerusi Perdana Menterinya, Najib barangkali tidak memerlukan lagi Muhyiddin untuk terus berada di sebelahnya dalam apa jua urusan parti selepas ini.
Najib tentu saja lebih selesa untuk duduk, bercakap, senyum mahu pun ketawa dalam mesyuarat, perhimpunan agung ataupun dalam apa-apa program parti jika kelibat Muhyiddin tiada lagi di sisinya.
Tambahan lagi, beliau kini sudah ada Ahmad Zahid Hamidi sebagai Timbalan Perdana Menterinya yang baru. Setelah mengenepikannya daripada kerajaan, Najib juga tidak memerlukan lagi Muhyiddin sebagai orang nombor duanya dalam parti.
Lalu, apa nasib Muhyiddin dalam UMNO sebenarnya meskipun kedudukannya sebagai Timbalan Presiden adalah dipilih dan bukannya dilantik?
Apakah Najib sanggup membiarkan saja Muhyiddin terus berada dalam parti sebagai orang nombor dua sehingga tahun 2018 nanti atau bakal “menendangnya” sekali lagi?
Kebetulan pada Jumaat, 31 Julai ini akan diadakan mesyuarat bulanan MT UMNO. Ia bukan saja akan menjadi mesyuarat MT UMNO yang pertama dihadiri oleh Muhyiddin selaku Timbalan Presiden UMNO tanpa jawatan dalam kerajaan, bahkan mungkin yang terakhir juga baginya.
Tidak lama selepas dipecat semalam, berlegar desas-desus bahawa ucapannya ketika merasmikan Mesyuarat Perwakilan UMNO Bahagian Cheras pada Ahad lalu sedang dikaji dan dianaliasa oleh pihak tertentu dalam UMNO untuk mencari kemungkinan ia turut melanggar disiplin parti.
Jika tegurannya dalam perasmian itu  berkenaan Perdana Menteri dan 1MDB telah menjadi asas pemecatannya sebagai Timbalan Perdana Menterti, sebenarnya tidak mustahil ia juga boleh dijadikan hujah untuk menuduh Muhyiddin sebagai telah mencemar serta memburuk-burukkan nama baik parti dan juga Presidennya secara terbuka kepada ahli-ahli UMNO sendiri.
Dengan itu, sekiranya usul pemecatan Muhyiddin dibawa dalam mesyuarat MT UMNO Jumaat ini, ia pasti akan diluluskan dengan majoriti yang selesa berikutan “mood” Ahli-Ahli MT ketika ini lebih kepada menunjukkan sokongan terhadap Najib berikutan rombakan kabinet yang baru saja berlaku.
Melalui pemecatan itu nanti, maka tergugurlah jawatan Timbalan Presiden UMNO yang sedang disandang oleh Muhyiddin itu.
Sekiranya tindakan tidak dilakukan terhadap Muhyiddin Jumaat ini, pemecatannya juga sedang menanti selepas ini jika beliau aktif mengeluarkan kenyataan mengenai 1MDB atau turut serta dalam program-program bersama dengan Tun Mahathir Mohamad.
Meskipun Najib sering mengatakan tentang keterbukaan dan sedia dikritik, tetapi beliau pasti tidak akan membiarkan Muhyiddin boleh sebebasnya menyusahkannya atau mengkritiknya dalam menguruskan parti dan kerajaan tanpa mengambil apa-apa tindakan.
Lagi pula, membiarkan Muhyiddin lepas bebas bercakap apa saja sehingga tahun 2018 adalah tindakan yang boleh merugikan dan menyebabkan ketidakselesaan kepada Najib sendiri.
Kecuali ucapannya di Cheras Ahad lalu, Muhyiddin hanya boleh selamat dan mampu bertahan sehingga beliau berundur sendiri pada pemilihan 2018 nanti sekiranya beliau dapat mengawal perasaan dengan berdiam diri dan mengelakkan daripada berkolaborasi sama sekali dengan gerakan Tun Mahathir.
Itu pun jika Muhyiddin sedia memencilkan dirinya dan sanggup  keluar hanya sebulan sekali untuk menghadiri mesyuarat MT UMNO atau setahun sekali untuk Perhimpunan Agung UMNO.
Soalnya, sanggupkah Muhyiddin? (SH 29/06/2015).

0

0

votes
Article Rating
Kongsikan artikel ini


Sementara Siasatan, Hanya Pujian Kepada Najib Dianggap "Halal"

Susulan ucapan Muhyiddin Yassin di mesyuarat perwakilan UMNO Bahagian Cheras Ahad lalu yang menyentuh banyak perkara mengenai Perdana Menteri dan 1MDB, ia kini merebak pula kepada usaha menekan kedudukan Timbalan Perdana Menteri itu.
Selain sudah digelar pengkhianat kepada Najib dan didesak berundur daripada jawatannya, beliau juga turut disekat daripada terus bercakap mengenai 1MDB dan unsur-unsur tidak baik tentang Perdana Menteri.
Laman sosial, blog pro Najib dan petugas Jabatan Hal Ehwal Khas atau Jasa, secara lantang dan terbuka menyerang dan melabelkan Timbalan Presiden UMNO itu sebagai pengkhianat dan menyusahkan parti memenangi pilihanraya akan datang.
Speaker DUN Sabah, Salleh Tun Said Keruak pula  secara terbuka meminta Muhyiddin mencontohi apa yang pernah dilakukan oleh Musa Hitam dahulu lantaran sikapnya yang dianggap tidak sebulu dan hilang kepercayaan terhadap Perdana Menteri.
Tidak mustahil langkah Salleh ini akan dituruti oleh beberapa pihak lain sebagai strategi masing-masing untuk menonjolkan diri, menambat hati dan memperolehi apa-apa yang dihajati daripada Perdana Menteri.
Dikhabarkan juga UMNO Bahagian Raub, Pahang turut membatalkan jemputan yang sudah dipersetujui kepada Muhyiddin untuk merasmikan mesyuarat perwakilan bahagiannya.
Juga tidak mustahil,  keputusan UMNO Raub ini akan diikuti oleh bahagian-bahagian lain, kononnya bagi mengelakkan kemungkinan keadaan lebih keruh dalam parti. Alahai…
Dalam masa yang sama, isu 1MDB seolah-olah sudah menjadi suatu ancaman kepada negara dan sesiapa saja yang berbicara mengenainya akan dianggap merbahaya.
Setelah Sarawak Report disekat aksesnya dan The Edge digantung permitnya kerana siri pendedahan mengenai syarikat pelaburan bermasalah itu, anggota pentadbiran kerajaan, khususnya Muhyiddin seolah-olah turut “dibisukan” daripada terus membangkitkannya kerana dianggap boleh menjejaskan keadaan negara.
Dalam kenyaaan yang dikeluarkan oleh Pejabat Perdana Menteri lewat petang semalam, ia meminta semua pihak agar menunggu dengan sabar siasatan pasukan petugas khas terlebih dahulu.
Dengan ini, gambarannya ialah sementara siasatan sedang dijalankan terhadap 1MDB, tiada kritikan boleh dikeluarkan terhadap Najib mahu pun syarikat tersebut, kecuali jika ianya untuk memuji dan menyatakan sokongan saja sepertimana yang hampir setiap hari dilakukan oleh Abdul Rahman Dahlan, Shabery Cheek dan menteri-menteri yang lain.
Menyokong dan memuji Najib  serta 1MDB adalah “halal”, manakala mengkritik dan mengeji pula dianggap “haram” ketika ini.
Bertitik tolak daripada semua perkembangan itu, Najib Razak juga dikatakan akan mengadakan rombakan kabinetnya dalam sehari dua ini bagi memastikan kedudukannya tidak lagi mudah diganggu-gugat, khususnya oleh Muhyiddin.
Selain beberapa menteri dikhabarkan akan digugurkan, kedudukan Muhyiddin adalah sasaran utama dalam rombakan ini. Menteri lain yang disebut-sebut turut digugurkan ialah Shafie Apdal yang dianggap tidak lagi setia kepada Najib sejak kebelakangan ini manakala Hasan Malek, Shahidan Kassim dan beberapa yang lain akan diketepikan kerana prestasi dan lebih menjadi cemuhan masyarakat.
Ada yang mengatakan beliau akan dipecat sebagai Timbalan Perdana Menteri dan digantikan dengan Ahmad Zahid Hamidi, manakala yang lain pula percaya, tiada kementerian khusus atau hanya kementerian tidak penting saja akan diberikan kepada Muhyiddin kali ini.
Najib dikatakan perlu mengambil langkah segera menyekat kemaraan langkah Muhyiddin, selain sudah cukup “berasa hati” dengan gelagat timbalannya itu selama ini. Ada yang melaporkan, di majlis jamuan Hari Raya anjuran CIMB malam tadi, kedua-duanya kelihatan tidak lagi mesra sepertimana selalu.
Cuma, adakah Najib benar-benar berani menyingkirkan atau mengurangkan kuasa timbalannya itu sedangkan beliau sendiri sedang tersepit dengan undang-undang yang sedang memburunya?
Adakah Ahmad Zahid Hamidi pula benar-benar pilihan yang berwibawa untuk mengambil alih tempat Muhyiddin dan mampu menciptakan keputusan lebih baik dalam pilihanraya akan datang?
Yang lebih sadis, bagaimana jika  setelah rombakan kabinet dilakukan, tiba-tiba pasukan petugas khas nanti mendapati pengaliran wang RM2.6 bilion ke dalam akaun Najib itu benar-benar wujud?
Siapa akan terlompat akhirnya? (SH 28/07/2015)

0

0

votes
Article Rating
Kongsikan artikel ini


SAMA SEPERTI KES ALTANTUYA, NAJIB MESTI BERANI BERSUMPAH SEKALI LAGI

Isu wang RM2.6 bilion yang didakwa masuk ke dalam akaun peribadi Najib Razak kembali hangat memanaskan atmosfera politik negara berikutan bocornya video rakaman Muhyiddin Yassin memperkatakan mengenainya sejak semalam.
Dalam video perbualan yang antaranya dihadiri oleh Mukhriz Mahathir dan Abdul Kadir Sheikh Fadzir itu, Muhyiddin yang baru dipecat sebagai Timbalan Perdana Menteri mengatakan Najib mengakui tentang kemasukan wang itu ke dalam akaun peribadinya ketika beliau bersemuka dengannya.
Dengan ini, walaupun sudah ditubuhkan pasukan petugas khas untuk menyiasatnya, orangramai akan kembali bercakap, mengeluarkan hujah dan mencipta pelbagai teori mengenainya selagi tiada penafian yang betul-betul kukuh dan mantap daripada Najib sendiri.
Di kepala orangramai ketika ini, mereka percaya wang itu betul-betul wujud dan sekaligus menjadikan kepercayaan rakyat semakin menipis serta menjauh daripada Najib. Tambahan lagi sehingga ini, beliau hanya mengatakan tidak pernah menggunakan wang 1MDB unfuk kegunaan peribadi saja.
Dengan terbocornya video yang mengatakan Muhyiddin sudah bersemuka dan Najib sendiri mengaku mengenai wang itu, ia tambah mengukuhkan lagi keyakinan ramai mengenainya.
Meskipun dipecat dan kehilangan jawatannya, berbanding Najib, Muhyiddin nampaknya lebih memenangi perang persepsi dan kepercayaan rakyat berkaitan isu wang RM2.6 bilion ini.
Mengukuhkan lagi ialah Najib tetap membisu meskipun setelah video perbualan Muhyiddin itu tersebar luas. Jabatan Perdana Menteri juga kelu lidah dibuatnya. Hanya Ketua Penerangan UMNO, Ahmad Maslan yang tampil menyebut bahawa dakwaan Muhyiddin itu tidak betul kerana katanya, Najib tidak pernah menggunakan wang 1MDB serta tiada sebarang kemasukan wang ke dalam akaun peribadinya.
Tetapi yang lebih kelakar ialah bila ada pula mengatakan urusan wang itu merupakan hal peribadi Najib dan tidak ada sesiapa, termasuk Muhyiddin, berhak mengetahui atau mencampurinya.
Dalam cubaan mengampu dan membodek yang kononnya bertahap pemikir itu, ia dalam waktu yang sama seolah-olah mengesahkan wang RM2.6 bilion itu benar-benar mengalir masuk ke dalam akaun bank Perdana Menteri.
Memang akaun bank adalah hak peribadi seseorang, tetapi oleh kerana Najib merupakan Perdana Menteri, rakyat berhak  mengetahui daripada sumber mana wang itu diperolehi dan apa tujuan dimasukkan ke dalam akaun peribadinya jumlah yang sebegitu besar. Lainlah jika Najib seorang ahli perniagaan atau usahawan biasa yang tiada kaitan secara langsung dengan rakyat yang membayar cukai.
Ini menjadikan selagi Najib sendiri tidak berterus-terang mengenai wang tersebut, bahananya akan terus berlarutan dan membadai, bukan saja keyakinan rakyat terhadap dirinya, malah  kepada UMNO dan BN sehinggalah tarikh pilihanraya umum akan datang.
Pilihan terbaik bagi Najib ketika ini adalah dengan pergi ke mana-mana masjid, junjung Al Quran dan berumpahlah dengan nama Allah bahawa wang RM2.6 bilion itu tidak pernah masuk ke dalam akaun peribadinya dan dakwaan terhadapnya itu fitnah serta dusta semata-mata.
Jika dalam kes Altantuya yang dikaitkan dengannya, beliau dengan berani bersumpah tidak mengenali wanita Mongolia itu, Najib juga sewajibnya berani berbuat demikian sekali lagi untuk membersihkan namanya serta mengembalikan keyakinan rakyat terhadap UMNO dan kerajaan yang dipimpinnya.
Walaupun perbuatan bersumpah ini masih banyak dipertikaikan dari segi wajar atau tidaknya dari sudut agama, ia sekurang-kurangnya menunjukkan Najib berani berdiri atas panji-panji kebenaran dan dalam masa yang sama memudahkan jentera propaganda dan tentera siber UMNO memperjelaskan isu tersebut kepada rakyat jelata.
Sumpah Najib itu setidak-tidak boleh diviralkan di alam maya dan media sosial untuk membuktikan dirinya benar-benar bersih daripada dakwaan tersebut.
Isu wang berbilion ini sebenarnya bukan saja harus ditangani dari aspek undang-undang, tetapi perlu juga diredakan dari sudut persepsi dan keyakinan rakyat, sekurang-kurangnya sehingga pasukan petugas khas melakukan siasatan dan mengumpul bukti-buktinya.
Seperti dalam kes Altantuya, Najib bersumpah dulu pun ketika perbicaraan kes itu sedang berjalan di mahkamah dan ia dilakukan semata-mata untuk menepis persepsi umum yang tidak habis-habis mengaitkannya dengan wanita tersebut.
Jika dulu boleh bersumpah, kenapa tidak sekarang ini?
Lagi pun, dengan bersumpah itu tidaklah  nanti ia menjadikan penjelasan banyak pihak dalam UMNO jadi berbeza-beza dan pakai logik akal masing-masing saja. Sumpah itu saja sudah memadai sebagai hujah paling kukuh untuk mempertahan dan menafikan sebarang kaitan Najib dengannya.
Apa lagi Najib….tunjukkanlah keberanian sekali lagi!! (SH 31/07/2015)

0

0

votes
Article Rating
Kongsikan artikel ini


SEKALI LAGI VIDEO CURI 'MENEMBAK' NAJIB, MUHYIDDIN PERLU SEGERA DISIASAT

Sekali lagi video rakaman curi “menembak” Najib Razak tersebar dengan meluas. Dan sekali lagi juga ia berkaitan dengan Muhyiddin Yassin, cuma mungkin yang merakamnya saja orang yang berbeza.
Beberapa bulan sebelum ini telah tersebar rakaman video mengenai ucapan Muhyiddin di sebuah program tertutup UMNO di Janda Baik di mana beliau “memuntahkan peluru” dengan mahukan Najib memecat Ahli Lembaga Pengarah 1MDB, menyiasat CEOnya serta membenarkan polis masuk menjalankan siasatan terhadap syarikat pelaburan kerajaan yang bermasalah dan sarat hutang itu.
Rakaman itu telah menggegarkan negara buat seketika dan ia menunjukkan perbezaan pendirian yang ketara antara Muhyiddin dan Najib. Sementara Najib dilihat banyak berlengah dan bermain dengan masa dalam menangani isu 1MDB, Muhyiddin jelas lebih terbuka dan objektif mengenainya.
Video di Janda Baik itu kononnya dirakam curi oleh Timbalan Ketua UMNO Bahagian Segambut, Kapten Azri Mohd Zain. Heboh ketika itu siasatan sudah dijalankan, termasuk kenyataan oleh Ahmad Zahid Hamid yang merupakan penganjur program tersebut dan kini sudah dilantik Timbalan Perdana Menteri, yang mengatakan “tiada maaf” bagi perakam video tersebut.
Malangnya sehingga sekarang tiada khabar berita mengenai hasil siasatan mengenainya. Senyap sesenyap-senyapnya walaupun isu 1MDB sudah melarat sehingga kepada dakwaan kemasukan wang ke dalam akaun peribadi Najib.
Hanya yang kita tahu perbezaan pendirian itu akhirnya terlerai Sabtu lalu apabila Muhyiddin dipecat sebagai Timbalan Perdana Menteri dan digantikan oleh Ahmad Zahid Hamidi.
Kini hanya sehari selepas dipecat daripada jawatannya, tersebar sekali lagi video rakaman curi melibatkan Muhyiddin yang juga “tembakannya” ditujukan kepada Najib.
Melalui rakaman perbualan antara Muhyiddin dengan beberapa tetamu di rumahnya, termasuk Mukhriz Mahathir dan Abdul Kadir Sheikh Fadzir, bekas Timbalan Perdana Menteri itu mengatakan beliau sudah bersemuka dengan Najib berhubung dakwaan melibatkan wang RM2.6 bilion sebagaimana laporan WSJ itu.
Muhyiddin, dalam video itu kemudian mengatakan Najib mengakui mengenai wang tersebut dan rakaman itu berakhir dengan ayat, “lalu saya tanya, kenapa masuk dalam akaun peribadi anda?”
Video hampir seminit itu sudah pun mula tersebar luas di alam maya sejak malam tadi dan menjadi perbualan hangat ketika ini. Tidak saja di bandar dan kota, makcik-makcik tua di kampung yang mempunyai telefon pintar, sebahagiannya kerana hadiah daripada anak-anak atau membelinya hasil wang BR1M, turut berpeluang menontonnya.
Maklumat sekarang sudah menerobos hingga ke ceruk kampung jauh di pedalaman. Meriah beb…
Ada beberapa rakan  memberitahu, mereka juga dihubungi oleh ibu, kakak atau emak saudara di kampung sambil bertanya, “betulkah apa yang disebut Muhyiddin itu?”
Walaupun video itu merupakan rakaman curi dan sekali lagi siapa perakamnya sedang dipertikaikan dan dicari, yang penting di sini ialah apakah isi yang diperkatakan oleh Muhyiddin itu. Lupakanlah menempelak siapa perakamnya dan cuba menyalahkan perbuatan itu kerana perakam curi ini ialah pencuri yang baik, budiman dan berjasa kepada negara.
Lihat mesej dan isi rakaman video itu jika jujur mahukan kebenaran.
Dengan itu, bukan saja Muhyiddin perlu disiasat dan diambil keterangan dengan segera oleh pasukan petugas khas yang sedang menyiasat isu wang RM2.6 bilion itu, malah Najib yang didakwa sudah mengaku kepada bekas Timbalan Perdana Menteri itu, haruslah dengan pantas  juga diambil tindakan.
Tiada alasan lagi untuk berlengah daripada menyiasat dan mengambil keterangan kedua-dua mereka kerana ia sudah menjadi perbualan yang merata ketika ini.
Gani Patail juga perlu disiasat sama dan diambil keterangannya, mana tahu jika beliau ada memiliki bukti atau dokumen mengenainya ketika beliau mengetuai pasukan petugas khas, sebelum disingkirkan atas sebab-sebab kesihatan Isnin lalu.
Video ini adalah cabaran kepada pasukan petugas khas yang sudah menangkap lima orang sebelum ini, termasuk seorang despatch baru-baru ini. Tetapi sejak Gani disingkirkan, pasukan petugas ini seolah-olah senyap tiada khabar berita lagi.
Kebimbangan dan tanda tanya rakyat terhadap isu 1MDB, wang RM2.6 bilion melibatkan Najib, bagaimana negara ini diurustadbir dan wibawa pasukan petugas khas, khususnya setelah Gani disingkirkan secara tiba-tiba, sedang mencanak naik waktu ini.
Seiring dengan pemecatan Najib yang menyaksikan juga Peguam Negara disingkirkan dan Jawatankuasa Kira-Kira Awam Negara atau PAC terpaksa dirombak berikutan sebahagian ahlinya  diberikan habuan kedudukan dalam kerajaan, ramai yang melihat negara ini sedang menuju zaman gelap dan hitamnya.
Dengan tanda-tanda yang semakin nyata sekarang ini, kebimbangan dan tanda tanya rakyat hanya dapat dikendur serta dilegakan jika Muhyiddin dan Najib dapat segera disiasat dan diambil keterangannya dalam waktu yang terdekat ini.
Tiada alasan lagi sebenarnya. Noktah. ( SH 30/07/2015)

0

0

votes
Article Rating
Kongsikan artikel ini


TIDAK SALAH TERIMA WANG, AYUH MENTERI UMNO…KAUTLAH SELAGI BOLEH!!

Jika ada yang berasa gembira dan lega dengan pengguguran Hasan Malek daripada kabinet, harap simpan dulu perasaan tersebut kerana nampaknya “kebebalan” dan “kedunguan” mungkin bertambah dahsyat di kalangan sesetengah menteri yang baru dilantik ini.
Hanya selepas dua tiga hari dilantik semula sebagai Menteri di Jabatan Perdana Menteri setelah digugurkan pada 2009 dulu, Azalina Othman Said muncul yang pertama, bukan saja menunjukkan ciri-ciri pengganti kepada Hasan Malek, malah tahapnya nampak lebih kronik lagi.
Azalina ternyata sudah mula  mengidap penyakit “ampu dan bodek tahap empat” sehingga sanggup memberi pandangan di luar kewarasan pertimbangan akal dan menghumban jauh ilmu serta pelajaran yang diterimanya selama ini.
Asalkan dapat ampu dan bodek, semua perkara yang lain ditolak ke tepi dan boleh dilanggar begitu saja.
Mengulas mengenai isu wang RM2.6 bilion yang didakwa mengalir masuk ke dalam akaun Najib yang dipercayai menjadi antara punca Muhyiddin Yassin dipecat sebagai Timbalan Perdana Menteri, Azalina antara lain berkata:-
–  wang sejumlah itu bukanlah suatu isu besar kerana ia adalah budi bicara orang yang memberi duit itu.
– tiada salahnya seseorang menerima pemberian sebesar RM2.6 bilion asalkan mendapat kebenaran penerima dan tidak menafikan hak mereka yang patut menerimanya.
– kalau orang derma duit pada saya suruh jaga anda semua dan simpan atas nama saya, itu hubungan saya dengan penderma…apa salahnya?
Jika kita hayati hujah-hujah Azalina ini, tentulah ia tiada bezanya dengan banyak kenyataan Hasan Malek sebelum ini yang antaranya,  “oleh kerana ayam naik harga, jangan makan ayam” dan  “disebabkan kurang rungutan yang diterima kementerian, ini menunjukkan rakyat berpuas hati dengan GST dan kenaikan harga minyak”.
Hello Azalina…cubalah guna akal sikit  dan fikir daripada manakah datangnya duit sebanyak itu? Bukankah The Wall Street Journal mendakwa ia berpunca daripada 1MDB? Kalau wang itu daripada 1MDB yang berhutang sebanyak RM42 bilion, tidakkah ia merupakan wang kita semua?
Kalau pun ada seseorang yang  sanggup beri wang sebanyak RM2.6 bilion kepada ketua sebuah kerajaan, apakah ia percuma atau derma kosong saja? Tentu ada balasan yang diharapkan? Apa balasannya? Jual tanah? Jual maruah? Atau jual negara?
Kalau seseorang itu bukan Perdana Menteri atau ketua kerajaan, adakah sesiapa teringin mahu memberinya wang sebesar itu?
Mengatakan tidak salah bagi seseorang pemimpin menerima wang dan ia hanya urusan antara penderma dan penerima, tidak syak lagi betapa malangnya kita mempunyai pemimpin sebegini rupa. Tiada apa-apa yang rakyat boleh harapkan daripada specis seperti ini.
Ia memberi gambaran bahawa jika mengikut tafsiran Azalina itu bermakna para menteri dan pemimpin kerajaan boleh mengaut seberapa banyak wang sekali pun dan tiada sesiapa berhak mempersoalkan daripada mana wang itu diperolehi.
Adakah orang sanggup memberi wang dengan percuma dan tidak mengharapkan apa-apa balasan? Kalau begitu, tutup saja SPRM dan bakulsampahkan terus undang-undang rasuah. Pasukan petugas khas yang sedang menyiasat wang itu dan kaitannya dengan Najib juga patut dibubarkan saja.
Jangankan pemimpin yang bertanggungjawab kepada rakyat dan terdedah kepada unsur rasuah dan kemungkinan menjual kepentingan negara apabila menerima wang sebesar itu harus dipersoalkan, bahkan ibu bapa sendiri akan menyoal jika anak mereka tiba-tiba pulang ke rumah dengan membawa dua tiga buntil wang bersamanya.
Apabila kita membawa sejumlah wang tunai ke bank untuk membuka akaun, katalah jumlahnya RM500 ribu, pihak bank juga pasti akan menanyakan beberapa soalan mengenai wang itu.
Lebih dari itu, Bank Negara sendiri mensyaratkan pemindahan wang melebihi jumlah RM50 juta juga mesti mendapat kebenaran dan kelulusannya.
Lebih diragui jika penerima wang itu berstatus ketua kerajaan kerana ia mungkin berkaitan rasuah, wang haram dan sebagainya.
Jadi, di mana logiknya pemindahan sejumlah RM2.6 bilion adalah perkara biasa dan  hanya persoalan antara penderima dan penerima saja, manakala kita sebagai rakyat dikatakan tidak berhak sama sekali mengetahuinya?
Dengan kenyataan awal Azalina itu, bukan saja keputusan melantiknya semula sebagai menteri suatu kesilapan setelah mengenepikan Hasan Malek, malah membuatkan barisan kabinet ini menunjukkan kecenderungan yang semakin jauh dari denyut nadi rakyat terbanyak.
Kesalahan yang dilakukan oleh ketua bukannya mahu diperbetulkan atau ditegur, malah disokong dan diberi rangsangan lagi. (SH 31/07/2015)

0

0

votes
Article Rating
Kongsikan artikel ini


BIARLAH KARTUN BUAT LAWAK JENAKA

Selepas Gani Patail dilucutkan jawatannya sebagai Peguam Negara bersekali dengan pemecatan Muhyiddin Yassin sebagai Timbalan Perdana Menteri pada Selasa lalu,  kini berlaku dua perkara lagi yang membingungkan orangramai.
Jika penangkapan penghantar surat atau despatch sebelum ini sudah cukup membuatkan kita pening kepala memikirkan apa logiknya dengan siasatan berbilion-bilion hengget itu, apa yang berlaku hari ini mungkin menyebabkan Panadol habis dijual di seluruh negara.
Pertama, seorang berpangkat Tan Sri yang merupakan bekas penasihat SPRM ditahan berhubung siasatan skandal 1MDB.
Kedua, seorang pegawai di Jabatan Peguam Negara turut ditahan, juga berkaitan siasatan terhadap 1MDB dan Najib Razak yang didakwa dengan pengaliran masuk wang RM2.6 bilion ke akaun peribadinya.
(Terkini – Menurut laporan The Malaysian Insider, selain dua individu terbabit, seorang lagi yang berpangkat timbalan pendakwaraya SPRM turut ditahan petang tadi menjadikan jumlah tangkapan hari ini ialah seramai tiga orang.
Individu terbabit dikenali Ahmad Sazilee Abdul Khairy yang dipinjamkan daripada Jabatan Peguam Negara.
The Malaysian Insider juga mendedahkan dua individu yang ditahan pagi tadi ialah Tan Sri  Rashpal Singh dan Jessica Sidhu. Siasatan keatas mereka ialah berkaitan aktiviti menjejaskan demokrasi berparlimen.)
Pasukan petugas khas yang menyiasat Najib dan 1MDB dianggotai oleh Jabatan Peguam Negara, SPRM, Bank Negara dan juga SPRM tetapi kini di kalangan mereka sendiri turut ditahan untuk membantu siasatan.
Tak pening kepala ke?
Maaflah, tak boleh tulis panjang-panjang sebab nak pergi banyak jamuan “open house” hari ini…hehhehe.
Sementara itu biarlah kartun ilham Zunar ini yang berbicara dan membuat lawak jenakanya. (SH 01/08/2015)

0

0

votes
Article Rating
Kongsikan artikel ini


JIKA RM2.6B UNTUK DANA PILIHANRAYA, KENAPA AKAUN BANK NAJIB DITUTUP?

Siapa bodoh? Siapa diperbodohkan? Dan siapa merelakan dirinya dibodohkan?
Jawapan kepada semua persoalan itu mungkin akan diketahui oleh kita semua tidak berapa lama lagi.
Tetapi ketika itu adakah yang berani menunjalkan seseorang sebagai bodoh atau lebih rela memperbodohkan diri sendiri sebagai bodoh sekali lagi?
Ketika mula-mula The Wall Street Journal atau WSJ membuat dakwaan mengenai wang RM2.6 bilion yang dikatakan mengalir masuk ke dalam akaun peribadi Perdana Menteri Najib Razak, sementara ramai mahu tahu kebenaran dakwaan itu, kumpulan pro beliau pantas mengatakan ia adalah fitnah dan dusta.
Pelbagai hujah dan alasan dicari, termasuk ejaan nama Najib pada slip bank yang dikatakan tidak betul juga diambil kira untuk mengukuhkan dakwaan itu tidak benar belaka.
Ketua Penerangan UMNO, Ahmad Maslan pantas menafikan dakwaan WSJ itu dengan mengatakan Perdana Menteri tidak begitu bodoh untuk berbuat demikian
Sebagaimana yang dilaporkan oleh Malaysian Insider, beliau berkata, “Perdana Menteri bodoh mana yang akan mengambil RM2.67 bilion daripada dana kerajaan untuk dimasukkan ke dalam akaun peribadinya.
“Ia tidak munasabah langsung. Jika benar, ia adalah kebebalan yang terlalu amat sangat,” katanya lagi.
Mursyidul Am Pas, Dr Haron Din turut mengatakan kemasukan dana ke dalam akaun peribadi tidak masuk akal, sebaliknya mengatakan jika Najib mahu melakukannya, ia pasti disalurkan melalui akaun rahsia.
Semakin lama isu itu menjadi mainan media dan perbualan ramai, ditambah dengan Najib tidak berani tidak berterus terang mengenainya, sebaliknya hanya berkata “tidak pernah menggunakan wang 1MDB untuk kepentingan peribadi”, ia kemudian bertukar sebagai konspirasi untuk menjatuhkan Perdana Menteri dan menggulingkan kerajaan pula.
Berdegar-degarlah “burung belatuk”  mengulangi cakap-cakap bahawa konspirasi ini sebenarnya juga bermatlamat menjatuhkan kepimpinan Melayu dan Islam di negara ini. Ayoyo….
Susulannya Sarawak Report disekat oleh SKMM dan akhbar perniagaan The Edge digantung permitnya. Tuntutan penjelasan juga dikemuakan kepada WSJ , cuma belum diketahui khabar beritanya sehingga ini sama ada saman akan dikemukakan atau tidak.
Apabila Muhyiddin Yassin membangkitkan isu tersebut  di mesyuarat perwakilan UMNO Cheras dengan meminta Najib sendiri memberi penjelasan mengenainya sehingga akhirnya dipecat sebagai Timbalan Perdana Menteri, apa pula “entah burung jenis apa”  berbunyi mengatakan wang dalam akaun Najib adalah hak peribadinya dan Muhyiddin atau sesiapa saja tidak berhak untuk ambil tahu tentangnya.
Menteri yang baru dilantik, Azalina Othman Said pula berkata, wang RM2.6 itu bukan isu benar kerana ia hanya melibatkan penderma dan penerima saja.
Ehh…daripada fitnah, Najib bukan bodoh dan konspirasi dan berbagai hujah pembelaan lain, tiba-tiba semuanya bertukar nada seolah-olah wang RM2.6 bilion itu benar-benar pernah masuk dalam akaun Perdana Menteri.
Sehari dua ini, ia bertukar lagi. Wang itu dikaitkan pula sebagai dana politik kepada seorang ketua parti untuk mengurus pelbagai perkara seperti pilihanraya, pentadbiran dan sebagainya.
Sekali lagi Azalina dan Abdul Rahman Dahlan tampil bersuara. Azalina mengatakan, mana-mana ahli politik bebas menerima sumbangan atau dana daripada luar, manakala Abdul Rahman pula berhujah bahawa perlembagaan UMNO membenarkan akaun amanah atas nama presiden.
Najib pula, walaupun belum berani mengakui kemasukan wang itu ke dalam akaun peribadinya, juga berkata sedia mendedahkan penyumbang dana untuk UMNO jika parti-parti pembangkang juga sanggup berbuat demikian.
Tidak sukar memahami jalan cerita yang sedang dikarang mengenai isu RM2.6 bilion ini susulan babak pemecatan Muhyiddin, pertukaran Peguam Negara, perlantikan ramai daripada Jawatankuasa Kira-Kira Wang Negara menganggotai kabinet dan penangkapan tiga orang pada semalam atas dakwaan menjalankan aktiviti mengganggu demokrasi berparlimen.
Penutup ceritanya juga mungkin sudah boleh dijangka oleh sesiapa saja selepas ini.
Cuma, yang menjadi kemusykilan dan tanda tanya ialah mengapa dua akaun bank milik Najib sebagaimana yang disahkan oleh Gani Patail itu sudah ditutup?
Kalau ia akaun amanah atas nama presiden UMNO dan dibenarkan oleh perlembagaan, kenapa perlu ditutup? Bukankah ia perlu dikekalkan?
Bagaimana penderma mahu menderma lagi untuk pilihanraya ke 14 nanti jika akaunnya sudah ditutup? Atau kena buka akaun lain pula?
Kenapa baru sekarang mahu mengaitkannya dengan dana pilihanraya? Kenapa tidak sejak awal lagi? Baru terfikir agaknya dan siapa yang memberi idea ini?
Sebab itu, Najib semalam mengatakan beliau lebih memerlukan kesetiaan daripada kecerdikan, walaupun rakyat hakikatnya mengharapkan pemimpin yang mengurus negara ini lebih pandai dan cerdik daripada mereka.
Kesetiaan secara logiknya sentiasa boleh diperbodohkan jika tanpa kecerdikan, manakala kecerdikan tidak mudah diperkotak-katikkan dan dijadikan kesetiaan kalau tidak disertai kebenaran.
Jika mengikut logik Ahmad Maslan, kiranya terbukti wang RM2.6 bilion itu benar-benar wujud dan diakui betul tidak lama lagi tetapi bertukar kononnya sebagai dana pilihanraya, siapa yang bodoh sebenarnya?
Harapnya kita semua tidak bodoh ketika mana tiba waktunya untuk membuat pilihan nanti. (SH 02/08/2015)

0

0

votes
Article Rating
Kongsikan artikel ini


MAKNANYA BENARLAH LAPORAN WSJ, SARAWAK REPORT DAN THE EDGE SELAMA INI…

Kita selalu melihat lambang “u turn” di jalan-jalan dan perbuatan “u turn” juga kerap berlaku dalam kehidupan seharian manusia. Di jalanraya  banyak jalan susur untuk pergi ke mana-mana destinasi lain daripada jalan utama dan dalam kehidupan seharian juga kerapkali sesuatu perkara disusurkan daripada matlamat asal yang mahu dituju.
Begitulah lumrah dan rencah dalam kehidupan manusia. Hanya mereka yang teguh pendirian, sentiasa berbuat yang benar dan tidak takut dengan kebenaran saja yang tidak memilih laluan “u turn” atau jalan susur jika sudah membuat keputusan untuk melalui jalan lurus sehingga sampai ke matlamat yang mahu dituju sejak awal lagi.
Melalui penubuhan pasukan petugas khas oleh Peguam Negara sebelum ini, ia adalah untuk menyiasat dakwaan kemasukan wang berjumlah RM2.6 bilion ke dalam akaun peribadi Perdana Menteri Najib Razak.
Selepas melakukan lima tangkapan dengan terakhir seorang despatch dan kemudian Gani Patail disingkirkan sebagai Peguam Negara atas alasan kesihatan, kita tidak pernah mendengar apa-apa khabar berita lagi tentang pasukan itu.
Cuma yang kita tahu kemudiannya tiga orang telah ditahan untuk membantu siasatan. Mereka ialah bekas pengerusi sebuah panel penasihat SPRM, Tan Sri Rashpal Singh, kakitangan di Jabatan Peguam Negara, Jessica Sidhu dan seorang yang berjawatan timbalan pendakwaraya di SPRM, Ahmad Sazilee Abdul Khairy.
Buat seketika, ramai yang bingung dengan penangkapan mereka ini. Apa tujuan orang yang ada kaitan dengan pasukan penyiasat tiba-tiba ditahan polis?
Akhirnya semalam, Timbalan Perdana Menteri yang baru dilantik, Ahmad Zahid Hamidi mengesahkan penangkapan ketiga-tiga mereka ini  ialah untuk membantu siasatan berkaitan kebocoran maklumat 1MDB.
Katanya, kerajaan memandang serius isu kebocoran itu kerana maklumat berkaitan siasatan 1MDB telah digunakan untuk menjejaskan imej Perdana Menteri.
“Kita ambil serius isu kebocoran ini dan polis akan menyiasatnya dengan profesional. Kami mahu menentukan bagaimana maklumat itu dibocorkan sama ada melalui SPRM, Peguam Negara, Bank Negara atau pihak polis sendiri,” katanya yang juga Menteri Dalam Negeri.
Pulakkk!!!
Dengan tumpuan siasatan kini disusurkan ke arah mencari pembocor maklumat berbanding isu wang RM2.6 bilion yang menjadi matlamat asalnya, ia secara langsung memberi gambaran bahawa laporan The Wall Street Journal, Sarawak Report dan The Edge selama ini adalah benar dan sahih belaka.
Secara sedar dan sengaja, Zahid Hamidi telah mengesahkannya untuk pencerahan kita semua. Maknanya maklumat yang bocor itu adalah benar, cuma ia dianggap boleh menjejaskan imej Najib.
Maknanya juga, jika maklumat yang disiarkan dalam media itu tidak sahih, buat apa pembocor maklumat ingin dicari? Lebih baik ambil tindakan undang-undang terus kepada media terbabit saja atas dakwaan fitnah dan sebagainya?
Adakah ini yang menyebabkan saman terhadap WSJ terus tertangguh, manakala Sarawak Report hanya disekat  dan The Edge digantung permitnya?
Tentunya ini akan membuatkan ramai tertanya-tanya, apa jadi kepada siasatan pasukan petugas khas selepas ini?
Mungkin juga sebahagian yang lain  merasakan tidak lagi penting untuk mengetahui hasil siasatan pasukan petugas khas itu setelah Gani Patail disingkirkan dan mencari pembocor maklumat  lebih disasarkan.
Bagi yang ingin mengetahui kebenaran, pasti turut tertanya-tanya, apakah setelah pembocor maklumat diketahui nanti, isu wang RM2.6 bilion yang dikaitkan dengan Najib itu akan diteruskan siasatannya atau bakal disenyapkan begitu saja?
Tidak kurang yang mencadangkan agar sebuah Suruhajaya Diraja segera ditubuhkan bagi menggantikan pasukan petugas khas itu kerana dengan jalan susur semakin menjadi pilihan untuk melencong daripada laluan utama yang mahu dituju sebelum ini, ia adalah pilihan terbaik untuk mencari sebuah kebenaran yang seakan-akan semakin kabur hari demi hari. (SH 03/08/2015)

0

0

votes
Article Rating
Kongsikan artikel ini


SYUKURLAH, DALAM DIAM2 LAHIR BILIONWAN MELAYU KEBANGGAAN MALAYSIA!!

Terang lagi nyata. Apa yang menjadi persoalan selama ini terjawab sudah akhirnya.
SPRM akhirnya mengesahkan wang sebanyak RM2.6 bilion atau  RM2,600 juta yang didakwa mengalir masuk ke dalam akaun peribadi Perdana Menteri, Najib Razak sebagaimana yang didakwa oleh The Wall Street Journal (WSJ) sebelum ini,  benar-benar wujud dan sahih rupanya.
Cuma menurut SPRM, wang itu bukannya daripada 1MDB tetapi daripada sumbangan penderma.
Siapakah agaknya penderma  yang begitu murah hati itu? Adakah ia penderma tunggal atau ramai jumlahnya?

Apakah penderma itu melibatkan negara asing, pemimpin luar, ahli perniagaan antarabangsa atau rakan-rakan Najib dari dalam dan luar negara?
Apa pula tujuan mereka menderma dan memberi sumbangan? Suka-suka atau mengharapkan balasan?
Jika ada balasannya, apakah yang telah diberikan Najib kepada mereka?
Benarkah sumbangan itu untuk tabung amanah parti? Jika untuk tabunh parti, kenapa guna akaun bank peribadi?
Ahhh…sebenarnya banyak lagi persoalan yang boleh ditanyakan kepada Najib mengenai wang tersebut.  Tetapi eloklah dilupakan segala tanda tanya itu.
Lupakanlah juga pasukan petugas khas, laporan audit atau siasatan PAC sekali pun. Lebih patut dilupakan ialah untuk mengaitkan wang itu dengan rasuah, penggubahan wang haram dan sebagainya.
Sebaliknya, berita yang disahkan oleh SPRM ini seharusnya membuatkan kita bersyukur dengannya.
Sebagaimana yang dijangka, berikutan berubahnya trend sejak  akhir-akhir ini, dengan pada mulanya mengatakan  wang RM2.6 bilion itu sebagai fitnah, konspirasi dan akhirnya sebagai sumbangan tabung amanah, yang nyata kewujudan wang itu adalah benar belaka.
Rupa-rupanya The Wall Street Journal dan Sarawak Report tidak berbohong kepada kita, walaupun mereka bukan beragama Islam dan dikaitkan dengan Yahudi pula.
Pengesahan SPRM mengenai wang RM2.6 bilion itu memang berada dalam akaun Najib sebaiknya haruslah menyebabkan kita berbangga kerana dalam suasana ekonomi dunia yang suram, rupa-rupanya lahir seorang bilionaire atau bilionwan atau orang yang mampu mengumpul wang beribu-ribu juta di kalangan Melayu dan Islam secara senyap-senyap dan tanpa bising-bising menagih kontrak atau mengharapkan bantuan kerajaan.
Wahh…sudah tentu ini merupakan satu lagi pencapaian Dasar Ekonomi Baru serta tambah mengukuhkan ekonomi orang Melayu dan Islam di negara kita. Bertambah lagi jumlah bilionwan dalam negara kita ini.
Maka, kita haruslah menerima dengan syukur,  bukan hasad dengki dan caci maki atas pencapaian Najib itu.
Cumanya, terlanjur berbangga dengan pencapaian Najib itu, ingin juga ditanyakan mengenai laporan yang tidak dinafikan mengenai pendepositan sebanyak RM2 juta dalam tempoh tidak sampai tiga bulan ke dalam akaun Rosmah Mansor, isteri Perdana Menteri tidak lama selepas pendedahan mengenai wang RM2.6 bilion itu.
Adakah ianya juga merupakan sumbangan penderma yang bermurah hati terhadap Rosmah?
Bagaimanapun oleh kerana jumlahnya hanya juta-juta, bukan bilion-bilion seperti yang diterima suaminya, tak perlulah ditanya macam-macam seperti daripada mana dan siapa yang memberikan wang itu.
Syukurlah, dengan isu ini sudah terjawab dan sekaligus memberi kelegaan kepada kita semua, diharapkan lebih banyak lagi sumbangan derma diterima oleh Najib dan Rosmah selepas ini.
Lebih 50 tahun merdeka tidak pernah kita mempunyai pasangan Perdana Menteri dan isteri yang begitu dirahmati seperti ini sehingga sumbangan derma juga ribu-ribu juta mampu dikautnya.
Bukankah lagi banyak derma yang diterima mereka, lagi makmur dan sejahtera negara kita? ( SH 04/08/2015)

0

0

votes
Article Rating
Kongsikan artikel ini


ISU DERMA RM2.6B MAMPU LONJAKKAN ZAHID LEBIH CEPAT JADI PM

Derma RM2.6 bilion yang dimasukkan ke dalam akaun peribadi Najib Razak sedang menjadi isu besar dalam negara sekarang ini. Walaupun SPRM seolah-olah sudah membersihkan Perdana Menteri dengan mengatakan ia adalah sumbangan penderma dan boleh terlepas daripada tindakan undang-undang, hukuman persepsi sedang memasuki fasa yang lebih berat lagi.
Secara umumnya, baik rakyat biasa mahupun ahli UMNO, malah sesiapa saja yang berakal waras, tetap sukar menerima pemberian wang sebesar itu sebagai derma semata-mata.
Lebih ramai yang mengaitkannya dengan penyonglapan, berkaitan rasuah atau penggubahan wang haram. Lagi pula peraturan untuk penjawat awam kerajaan dari segi menerima sumbangan, hamper dan sebagainya sudah cukup jelas mengenainya.
Ikut logik akal, kalau nama Najib Razak itu sekadar seorang ofis boy atau despatch dan bukannya Perdana Menteri, tentulah tiada sesiapa mahu menderma sebesar itu kepadanya.
Dalam hal ini, Najib harus mendedahkan siapakah penderma, bagaimana wang itu dibelanjakan, berapa lebihannya dan mengapa akaun banknya yang menerima kemasukan RM2.6 bilion itu sudah ditutup?
Badan penguatkuasa seperti SPRM, PDRM dan Peguam Negara seharusnya juga melihat semula perkara ini, jika tidak bukan saja undang-undang rasuah negara menjadi ketawa dunia, malah akan merangsang lebih ramai pemimpin politik mempunyai simpanan wang tanpa had dalam akaun peribadi masing-masing.
Lagi lama Najib berdiam diri dan tidak berterus terang, lagi membengkak perasaan rakyat dan ahli-ahli UMNO terhadap beliau. Menteri Besar Johor, Khaled Nordin dan anaknya yang meluahkan perasaan mengenai rasuah dan wang RM2.6 bilion dalam laman sosial masing-masing adalah manifestasi  denyut nadi rakyat sebenarnya.
Secara nyata dan disedari oleh sesiapa saja, isu ini kian menjadikan Najib dan UMNO makin dibenci dan dijauhi, sekaligus membuatkan harapan memenangi PRU 14 jauh lebih sukar daripada sebelum ini.
Di media sosial sejak semalam, rakyat meluahkan pelbagai bentuk kemarahan, sindiran dan kecaman terhadap Najib berkaitan wang RM2.6 bilion itu. Kata-kata Tun Mahathir bahawa UMNO akan kalah selagi Najib menjadi Perdana Menteri dan Muhyiddin pula mengingatkan pergerakan dua peratus pengundi saja berbanding pilihanraya 2008 sudah cukup untuk menjadikan BN sebagai pembangkang dalam pilihanraya akan datang, mulai diterima ada asas dan kebenarannya.
Najib dengan pelbagai isu sebelum ini, ditambah dengan pengesahan SPRM mengenai wang RM2,600 juta pernah masuk ke dalam akaun peribadinya sebelum pilihanraya 2013 lalu, menjadikan dirinya kini sebagai beban utama kepada UMNO dan BN.
Dalam diam-diam, bukan saja WSJ, Sarawak Report dan The Edge dianggap benar, malah Muhyiddin Yassin, Shafie Apdal dan Gani Patail dilihat sebagai korban politik yang dimangsakan semata-mata untuk memastikan Najib terus kekal sebagai Perdana Menteri.
Tetapi oleh kerana Muhyiddin sudah terkeluar daripada kabinet, peluangnya untuk kembali mungkin nampak sukar walaupun jika Najib berjaya diketepikan. Bola kini sebenarnya di kaki Zahid Hamidi yang baru dilantik sebagai Timbalan Perdana Menteri sama ada mahu terus mengekalkan Najib atau melakukan sesuatu yang membuatkannya dikenang sepanjang zaman.
Zahid akan menerima sokongan penuh jika beliau berani memulakan desakan, bukan saja agar Najib berterus terang mengenai wang itu, bahkan sokongan lebih melimpah bakal diterimanya jika tidak gentar mendesak pengunduran Najib yang sudah menjadi beban kepada parti dan negara.
Ahli-ahli UMNO akan percaya dan memberi sokongan kepadanya, bukan saja kerana Najib berada di kedudukan paling teruk ketika ini, tetapi juga kerana yakin Zahid ada asas agama yang kukuh serta sokongan yang kuat di dalam parti.
Lebih dari itu, Muhyiddin, Shafid Apdal, Khaled Nordin dan mereka yang senada secara diam pasti akan akan turut bersama-samanya kerana mempertahankan Najib sudah dianggap menghodoh serta mencomotkan lagi wajah  parti dan negara.
Melalui tindakan ini, Najib juga tidak mungkin berani memecat Zahid kerana kesan pemecatan Muhyiddin masih baru lagi. Lagi pula, jika Zahid juga dipecat, siapa lagi yang mahu dilantiknya?
Inilah masanya untuk Zahid memulakan langkahnya sebagai jihad paling besar dalam karier politiknya. Dengan kedudukan sebagai orang nombor dua dalam kerajaan serta Menteri Dalam Negeri dan kiranya Najib dapat diyakinkan bahawa beliau tidak dikenakan tindakan undang-undang selepas berundur serta sepupunya, Hishammuddin akan dijadikan Timbalan Perdana Menteri selepas itu, kesepakatan mungkin lebih mudah dicapai.
Lagi pun ketakutan Najib sehingga beliau memecat Muhyiddin ialah kerana tiada jaminan dirinya dapat bersara dengan aman kiranya meletakkan jawatan. Melantik Zahid pula mungkin sebahagian perancangan Najib untuk memudahkannya berundur dengan selesa, sambil memberi laluan kepada Hishammuddin.
Berbanding tidak melakukan apa-apa, malah terus meminta rakyat dan ahli UMNO menyokong Najib setelah bala RM2.6 bilion ini, ia hanya akan menyebabkan Zahid turut dibenci dan kemungkinan karam sekali dalam pilihanraya nanti.
Jika ingin berjihad, menyelamatkan UMNO, memulihkan negara dan menjadi pemimpin Perak pertama sebagai Perdana Menteri, ketika isu RM2.6 bilion tengah panas inilah waktu yang sesuai bagi Zahid memulakan langkah pertamanya. (SH
04/08/201
5)

0

0

votes
Article Rating
Kongsikan artikel ini


JENAKA DAN SINDIRAN RM2.6 BILION

Berikut adalah sebahagian hasil kreatif dan sindiran yang diluahkan oleh warga internet berhubung isu wang RM2.6 bilion yang dimasukkan ke dalam akaun peribadi Najib Razak yang kemudian disahkan oleh SPRM sebagai sumbangan penderma.
Ramai warga internet menjadikannya sebagai bahan luahan di media sosial. Rata-rata melihat ianya sebagai bahan jenaka dan sindiran terhadap pengumuman SPRM itu, setelah beberapa lama tiada jawapan yang pasti mengenai kedudukan sebenar wang tersebut.
Yang nyata, mereka tidak percaya wang itu tiba-tiba bertukar menjadi derma dan seolah-olah halal kedudukannya. Tapi sebagai rakyat cuma, apalah yang boleh dilakukan selain meluahkan perasaan masing-masing untuk berkongsi rasa.
Hmmmmm……
Sindiran tajam daripada kartunis Zunar…
Hahaha….
1MDB pun boleh ditukar menjadi nama manusia…
Selagi nama penderma tidak didedahkan, spekulasi terus menjadi bualan…
Najib juga dibandingkan dengan Bill Gates dan lain-lainnya…
Sampai ke sini kreatifnya rakyat negara kita…
Rajin sungguh siapa yang buat kira-kira sebegini…
Disebabkan RM2.6 bilion, tiba-tiba Najib masuk senarai ini…
Juga layak masuk senarai ini…
Ini mesti ilham kreatif daripada kaki wayang, tapi masih ada rasa cinta pada negara…
Alamak…ayah kipidap pun tumpang sekaki juga…

0

0

votes
Article Rating
Kongsikan artikel ini


SAMA SEPERTI MH370, WANG RM2.6B JUGA JADI MISTERI BUAT KITA

Selepas 515 hari, Perdana Menteri Najib Razak malam tadi mengumumkan bahawa serpihan yang ditemui di Pulau Reunion, berhampiran Madagascar adalah sah milik pesawat MH370 yang hilang sejak 8 Mac 2014 lalu.
Katanya, dengan pakar-pakar antarabangsa telah mengesahkan hakikat itu, ia setidak-tidaknya dapat memberi kepastian kepada keluarga mangsa seramai 239 orang yang berada dalam pesawat tersebut.
Dalam masa yang sama, Najib memberi jaminan bahawa kerajaan akan terus berusaha mencari kebenaran di sebalik tragedi yang menyayat hati itu.
Meskipun serpihan itu disahkan milik MH370, beberapa misteri kekal menyelubungi kita semua. Antaranya:-
– kenapa pesawat yang dipandu dari Kuala Lumpur ke arah Beijing itu dilencongkan ke arah lain?
– di mana lokasi sebenar MH370 terhempas masih lagi tidak diketahui, yang ditemui hanyalah serpihan sayap kapalterbang itu yang mungkin hanyut lalu akhirnya berlabuh di Pulau Reunion.
– adakah pesawat itu dirampas pengganas, terhempas kerana masalah teknikal yang dihadapinya atau berpunca dari sebab-sebab lain?
– kenapa radar gagal mengesan pergerakan pesawat itu bermula daripada laluan asal yang sepatutnya dilalui iaitu Laut China Selatan hinggalah ia melencong lalu hilang di Lautan Hindi?
Semua perkara ini akan terus menjadi misteri untuk sekian lama sehinggalah pasukan penyiasat dapat mengesahkan perkara yang sebenarnya. Tetapi tidak mustahil juga ia akan kekal misteri untuk selama-lamanya.
Dengan pengesahan MH370 ini dilakukan di saat-saat semua orang bercakap mengenai wang derma RM2.6 bilion yang dimasukkan ke dalam akaun peribadi Najib, persamaan misteri antara kedua-duanya tentu saja tidak dapat dielakkan.
Walaupun disahkan oleh SPRM mengenai wang tersebut, misteri yang kekal bersarang ialah:-
– siapakah penderma murah hati dan budiman itu?
– apakah tujuan penderma memberi wang sebanyak itu kepada Perdana Menteri?
– di manakah baki wang RM2.6 bilion itu? Masih ada, sudah habis atau disimpan di tempat lain?
– jika wang RM2.6 bilion dibahagi sama rata dengan 222 kawasan Parlimen, setiapnya akan memperolehi lebih RM11.7 juta. Kalau cuma diagihkan kepada 191 bahagian UMNO pula, setiap satunya akan mendapat kira-kira RM13.6 juta. Adakah mereka yang terbabit memperolehi sebanyak itu?
– andai kata dalam pilihanraya ke 13 lalu, setiap bahagian atau calon yang bertanding di 222 kawasan Parlimen cuma diberikan RM2 juta (menurut beberapa bekas Ahli Parlimen, jumlah ini pun sudah dikira terlalu besar), bermakna tidak sampai RM600 juta telah dibelanjakan. Di mana RM2,000 juta lagi?
Walaupun Najib kelihatan sedih ketika mengumumkan mengenai pengesahan serpihan MH370 malam tadi, rakyat Malaysia secara umumnya lebih sedih jika misteri wang RM2.6 bilion tidak dirungkai dengan sebenar-benarnya.
Sama seperti MH370, terlalu banyak misteri dan ketidaklogikan di sebalik jumlah wang sebesar itu meskipun ia disahkan SPRM cuma sekadar derma dan seolah-olah sudah bertukar wang halal jadinya.
Apatah lagi, sementara kebenaran sedang dicari, bukannya suspek yang dicari tetapi pasukan penyiasat pula yang digeledah untuk diburu bukti.
Hakikatnya, yang berbeza ialah jika tragedi MH370 telah menyatukan semua hati-hati manusia di negara kita tanpa mengira kaum dan agama, sebaliknya misteri RM2.6 bilion ini menyebabkan lebih perpecahan serta kehancuran di hati yang sama tentang makna sebenar sebuah kebenaran yang nampaknya ghairah cuba ditutup daripada didedahkan. (SH 06/08/2015)

0

0

votes
Article Rating
Kongsikan artikel ini


ZAHID PERLU HENTIKAN GANGGUAN POLIS KEPADA SPRM, SIASAT BOCOR MAKLUMAT
KEMUDIAN

Isu derma RM2.6 bilion yang masuk ke dalam akaun peribadi Najib Razak bukan lagi sekadar isu politik yang memanaskan topik perbualan dalam masyarakat dan sama ada salah atau betul perbuatan itu, tetapi telah menjadi perkara yang meruntuhkan sebahagian sistem dalam pentadbiran negara.
Disebabkan wang tersebut, SPRM dan PDRM saling berbalah dan seolah-olah sedang bermusuh, manakala Jabatan Peguam Negara yang berhak terhadap sesuatu pendakwaan pula semakin tidak diyakini oleh masyarakat berikutan Gani Patail tiba-tiba disingkirkan daripada jawatannya.
Walaupun SPRM sudah membersihkan nama Najib berhubung sumbangan RM2.6 bilion yang diterimanya dengan mentaktifkannya sebagai derma, tetapi badan itu masih lagi menyiasat berkaitan SRC Internanational Sdn Bhd yang turut menyumbang sebahagian daripada jumlah tersebut.
Melalui pendedahan The Wall Street Journal sebelum ini, SRC International Sdn Bhd, sebuah syarikat milik Kementerian Kewangan didakwa menyalurkan RM50 juta kepada sebuah syarikat subsidiarinya, Gandingan Mentari Sdn Bhd, yang kemudian disumbangkan kepada Ihsan Perdana Sdn Bhd dengan jumlah yang sama.
Ihsan Perdana yang merupakan syarikat berkaitan perlaksanaan tanggungjawab sosial bagi 1MDB kemudian menyalurkan pula sebanyak RM42 juta ke dalam akaun peribadi Najib. RM8 juta lagi dikekalkan dalam akaun syarikat itu.
Siasatan terhadap SRC International dan kaitannya dengan Najib ialah berikutan syarikat itu telah dibantu mendapatkan dana Kumpulan Wang Amanah Pencen sebanyak RM4 bilion sebelum ini. Sumbangan RM50 juta kepada Ihsan Perdana dan RM42 juta daripadanya dimasukkan ke akaun Najib didakwa kerana bantuan pinjaman yang diperolehinya itu.
Ini bermakna secara tidak langsung daripada RM2.6 bilion itu terdapat sebahagian kecil wang berkaitan 1MDB iaitu RM42 juta manakala AS$681 juta lagi dimasukkan daripada luar negara melalui Falcon Private Bank.
Dalam pasukan petugas khas yang ditubuhkan sebelum ini, SPRM bertanggungjawab menyiasat unsur-unsur rasuah berkaitan SRC International ini, termasuk juga sudah menahan reman CEO Ihsan Perdana, Dr Shamsul Anwar Sulaiman.
Walaupun pasukan petugas khas sudah dibubarkan oleh Peguam Negara yang baru Apandi Ali, tetapi SPRM tetap menyatakan tugas mereka menyiasat kes berkaitan SRC International belum berakhir dan berazam untuk menyelesaikannya dengan telus dan adil.
SPRM juga berpegang kepada Seksyen 72 Akta SPRM 2009 yang memberikan kekebalan undang-undang kepada pegawainya dalam menjalankan siasatan berkaitan kesalahan di bawah akta tersebut memandangkan penyiasatan yang dijalankan adalah dengan suci hati.
Bagaimanapun, belum pun SPRM habis melaksanakan tugasnya itu, beberapa pegawai dan kakitangan mereka telah ditahan oleh pihak polis atas dakwaan membocorkan maklumat. Maklumat bocor yang sedang disiasat itu ialah berkaitan perbankan dan deraf kertas pertuduhan terhadap Najib oleh Sarawak Report baru-baru ini.
Tiadanya siasatan berkaitan maklumat palsu memberi andaian kepada umum bahawa segala pendedahan yang tersebar sebelum ini, termasuk deraf kertas pertuduhan, adalah benar dan sahih.
Melalui penahanan dan serbuan terhadap sembilan pegawai SPRM setakat ini, bukan saja mereka disoal siasat, bahkan dokumen dan komputer riba turut dirampas oleh polis. Rumah juga turut diserbu. Ini bukan saja menimbulkan takrifan sebagai gangguan dan ancaman, bahkan seperti menghalang SPRM daripada meneruskan tugas mereka.
Meskipun Ketua Polis Negara, Khalid Abu Bakar mempertahankan tindakan mereka dengan alasan untuk sama-sama mencari kebenatan, namun SPRM tetap rasa terganggu.
Sebab Timbalan Ketua Pesuruhjaya SPRM, Mustafar Ali secara terbuka menyatakan rasa kesalnya atas tindakan polis itu kerana ia menjejaskan penyiasatan mereka.
Yalah…kalau dokumen dan komputer sudah dirampas, tentunya siasatan jadi terbantut dan tergendala. Keadilan juga sukar ditegakkan kerana bukti-bukti sudah tiada lagi dalam tangan, kecuali jika SPRM ada menyimpan salinannya di tempat lain yang lebih selamat.
Dalam hal ini, tidak menghairankan apabila SPRM mendapat simpati masyarakat yang melimpah. Selain dikunjungi pemimpin pembangkang untuk menyatakan sokongan moral, luahan di internet menyokong SPRM agar meneruskan tugas dengan telus dan adil juga datang bertalu-talu.
Betapa SPRM seperti sudah hilang daya dalam melaksanakan tanggungjawab kerana gangguan pihak polis ini sehingga terpaksa mengadakan solat hajat memohon petunjuk dan kekuatan daripada Tuhan.
Pengarah Operasi Khas SPRM, Bahri Mohamad Zain, dengan marah bersumpah untuk mencari dalang yang mengarahkan penahanan pegawainya itu sehingga ke lubang cacing selepas ini. Sambil menganggap tindakan polis sebagai “kerja gila”, beliau berkata, ia tidak mungkin berlaku tanpa arahan seseorang.
Dengan rosak dan runtuhnya sebahagian sistem bernegara melalu perbalahan terbuka antara kedua agensi itu, semuanya kerana isu RM2.6 bilion, langkah terbaik yang harus diambil ialah menghentikan segera tangkapan, penahanan dan serbuan oleh polis terhadap SPRM.
SPRM harus diberi ruang melakukan tugas penyiasatannya terhadap SRC International terlebih dahulu sebelum tindakan lain mahu diambil terhadap mereka. Jika ada kes, terserahlah kepada Peguam Negara mengambil tindakan seterusnya, manakala jika tiada kes ia mesti diumumkan sebab-sebabnya.
Selepas habis tugas SPRM itu, barulah polis sepatutnya menjalankan tugasnya mengenai kebocoran maklumat sama ada berkaitan deraf pertuduhan, perbankan mahu pun melibatkan aktiviti mengganggu demokrasi berparlimen.
Ketika itu bukan saja SPRM, malah Bank Negara dan Jabatan Peguam Negara juga boleh disiasat. Tetapi apabila polis melakukan penahanan di ketika SPRM sedang menjalankan tugasnya, ia tentulah dianggap mengganggu tugas agensi pembanteras rasuah itu serta dilihat seolah-olah mahu melindungi Perdana Menteri.
Lebih buruk lagi ialah sebelum wujudnya gangguan terhadap SPRM ini, Gani Patail telah pun disingkirkan beberapa jam sebelum Muhyiddin Yassin dipecat sebagai Timbalan Perdana Menteri. Dengan ini, dalam pasukan petugas khas yang dianggotai oleh empat agensi itu, hanya Bank Negara saja belum dikacauganggu, meskipun semakin kuat desas-desus Zeti Akhtar Aziz bakal ditukar sebagai Gabenor Bank Negara.
Demi memulihkan imej negara dan mengembalikan keyakinan rakyat terhadap kerajaan, Ahmad Zahid Hamidi yang merupakan Timbalan Perdana Menteri dan Menteri Dalam Negeri yang bertanggungjawab terhadap polis, haruslah segera mengeluarkan arahan kepada PDRM agar menghentikan siasatan, penahanan serta serbuan terhadap SPRM ini.
Sesuai dengan kuasa dan peranan SPRM sebagai badan bebas setelah dinaiktaraf daripada Badan Pencegah Rasuah, ia semestinya dibiarkan menjalankan tugasnya tanpa sebarang gangguan. Kacauganggu oleh polis bukan saja memburukkan imej pemimpin dan kerajaan, malah menyebabkan kebosanan di kalangan rakyat.
Sebagai Timbalan Perdana Menteri yang ada sedikit sebanyak asas agama dan mungkin lebih takutkan Tuhan berbanding Najib, Zahid wajib membuktikan dirinya tidak hilang jati diri meskipun setelah diberikan jawatan tinggi.
Kegagalan Zahid berbuat demikian akan menyebabkan beliau juga dilihat semacam ingin melindungi dan mempertahankan sama Perdana Menteri yang semakin dibenci dan dijauhi ketika ini. Kakitangan kerajaan yang ingin melaksanakan tugas dengan jujur, adil dan amanah demi kepentingan negara seharusnya dilindungi serta diberi galakan, bukannya ditekan dalam menegakkan keadilan.
Malaysia akan menuju kehancuran dan kemusnahan jika kerosakan sistem dalam negara ini tidak segera dibendung sebagaimana runtuhnya banyak negara sebelum ini dan Zahid yang menjaga polis akan sama-sama tenggelam jika gagal berbuat apa-apa memulihkan kerosakan yang berpunca daripada Najib ini. (07/08/2015)
Luahan hati SPRM terhadap gangguan polis kepada mereka…
Tindakan polis menyiasat mengenai kebocoran deraf kertas pertuduhan memberi gambaran ia adalah benar dan sahih…

0

0

votes
Article Rating
Kongsikan artikel ini


SPRM DITEKAN LAGI, APAKAH SHUKRI BAKAL MANGSA SETERUSNYA?

SPRM diganggu, diancam, digugat dan dilemahkan lagi.
Jika sebelum ini SPRM ditekan dengan penahanan beberapa pegawainya di ketika tugas mereka belum selesai dalam menjalankan siasatan berhubung kemungkinan wujud elemen rasuah berkaitan SRC International Sdn Bhd, kini agensi itu terus dijadikan mangsa.
Kali ini Pengarah Operasi Khasnya, Bahri Mohamad Zin dan Pengarah Komunikasi Strategiknya, Rohaizad Yaakob ditukarkan serta merta ke Jabatan Perdana Menteri yang berupa suatu tindakan disiplin terhadap mereka.
Bahri adalah pegawai SPRM yang lantang mengkritik penahanan beberapa pegawainya oleh pihak polis untuk disiasat berkaitan kebocoran maklumat sehingga menyifatkannya sebagai “kerja gila”  dan percaya ada tangan ghaib di belakangnya.
Beliau juga bersumpah dengan nama Allah untuk mencari dalang tersebut sehingga ke lubang cacing sambil mengingatkan kuasa yang mereka ada cuma sedikit saja.
Rohaizad pula adalah pegawai SPRM yang menerima kunjungan pemimpin pembangkang yang hadir beramai-ramai untuk memberikan sokongan moral kepada badan itu yang sedang menjadi sasaran siasatan, serbuan dan tangkapan oleh pihak polis.
Insiden pertukaran ini berlaku tidak berapa lama selepas Timbalan Perdana Menteri, Zahid Hamidi memberi jaminan tiada tindakan lanjut akan diambil terhadap pegawai SPRM yang disiasat itu, sebaliknya mengatakan mereka hanya diambil keterangan sahaja.
Soalnya apakah kesalahan disiplin mereka sehingga dikenakan tindakan disiplin dan ditukarkan itu? Apakah berjuang menegakkan kebenaran sudah menjadi suatu kesalahan? Apakah juga menerima tetamu yang datang yang merupakan sebahagian daripada amalan berbudi bahasa turut merupakan suatu dosa?
Daripada derma berjumlah RM2.6 bilion yang masuk ke dalam akaun peribadi Najib, RM42 juta daripadanya diterima daripada Ihsan Perdana, sebuah anak syarikat 1MDB yang menjalankan kerja-kerja tanggungjawab sosial yang menerima RM50 juta daripada SRC International melalui Gandingan Mentari Sdn Bhd.
Ketika ini siasatan SPRM terhadap SRC International masih berjalan. Melalui tindakan polis sebelum ini, beberapa fail, dokumen dan komputer riba telah dirampas, manakala dengan pertukaran ini pula menyebabkan peneraju siasatan telah ditukarkan secara serta merta.
Dengan ini, sukar meramalkan sama ada siasatan seterusnya dapat dijalankan dengan sempurna, kecuali jika pihak polis memulangkan semua yang telah dirampas itu atau pegawai SPRM ada menyimpan bukti-bukti di tempat lain.
Bagaimanapun, dalam reaksi segeranya, Timbalan Ketua Pesuruhjaya SPRM, Shukri Abdul menuntut agar Jabatan Perdana Menteri atau JPM memulangkan semula kedua-dua pegawainya yang ditukarkan itu serta menawarkan dirinya sebagai ganti.
“Segera pulangkan mereka dan ambillah saya sebagai pengganti. Pegawai terbabit bertindak atas arahan saya,” tegasnya.
Dengan menuntut JPM yang diketuai oleh Najib agar memulangkan kembali kedua-dua pegawai terbabit, Shukri umpama sudah mengisytiharkan “perang” terhadap sesiapa yang cuba mengganggu tugas badan itu dalam memerangi rasuah.
Suatu keberanian yang terpuji dan tidak pernah berlaku sebelum ini.
Yang ditunggu selepas ini ialah apakah reaksi Najib terhadap tuntutan Shukri ini? Bagaimana pula respon Timbalan Perdana Menteri, Zahid Hamidi sebagai orang nombor dua di JPM mengenainya?
Mungkinkah hanya Ketua Setiausaha Negara, Ali Hamsa atau Jabatan Perkhidmatan Awam saja yang akan menjawabnya nanti?
Atau semuanya akan diam saja? Apakah sehari dua nanti Shukri pula akan menjadi mangsa tindakan disiplin atau pertukaran seterusnya?
Tetapi yang menimbulkan persoalan ialah mengapakah SPRM terus diganggu dan diamcam sebegini rupa? Tidak bolehkah badan itu dibiarkan menjalankan tugasnya dengan adil dan telus sebagaimana kebencian kita semua terhadap gejala rasuah?
Apakah tindakan itu menunjukkan Najib berasa kedudukannya masih tidak selamat meskipun sebahagian besar daripada RM2.6 bilion yang diterimanya daripada luar negara itu sudah diisytiharkan sebagai derma?
Di mata umum, kiranya pertukaran pegawai SPRM ini dilakukan dengan pengetahuan Najib, ia jelas memberi makna beliau sedang cuba mengelakkan kesalahannya daripada dikesan serta dibuktikan manakala jika tanpa pengetahuannya pula, bermakna ada orang lain mahu menganiaya dan memburukkan namanya.
Akhirnya, pahlawan Bugis tidak boleh lagi sekadar diam dan membatu sahaja. (SH 08/08/2015)

0

0

votes
Article Rating
Kongsikan artikel ini


DUA MENTERI BANTAH, PENGARAH SPRM TIDAK PERLU AKUR PERTUKARAN KE JPM

Selepas Timbalan Ketua Pesuruhjaya SPRM, Mohd Shukri Abdull menuntut agar dua pengarahnya, Bahri Mohamad Zin dan Rohaizad Yaakob yang ditukarkan secara serta merta ke Jabatan Perdana Menteri dikembalikan ke agensi itu dan menawarkan dirinya sebagai pengganti, sokongan terhadap badan itu boleh dirasai di mana-mana.
Sama ada secara senyap mahupun terbuka, rata-rata mahu sebarang gangguan atau ancaman terhadap SPRM segera dihentikan bagi memastikan badan itu benar-benar bebas dalam menjalankan tanggungjawabnya memerangi rasuah tanpa mengira siapa pun yang terlibat atau disiasat.
Ketua Pemuda UMNO, Khairy Jamaluddin menjadi anggota kabinet pertama yang tidak bersetuju dengan pertukaran tersebut dengan menganggapnya sebagai tidak wajar sama sekali.
Kata Menteri Belia dan Sukan itu, beliau berpegang dengan pendirian bahawa institusi pencegah rasuah itu perlu dilindungi dalam menjalankan peranannya serta berdasarkan kepercayaannya selama ini  bahawa kebenaran mestilah dipertahankan.
“Saya akan tanya Ketua Setiausaha Negara, kenapa ini berlaku? Adakah sesuai membuat pertukaran dalam situasi sekarang?” tanyanya lagi.
Serentak dengan itu, KJ juga secara terbuka menyatakan tidak bimbang jika kehilangan jawatan dalam kabinet sepertimana nasib yang menimpa Muhyiddin Yassin dan Shafie Apdal berikutan pendiriannya ini.
Woww…nampaknya KJ sudah mencabar Najib!
Selepas Muhyiddin  dan Shafie Apdal digugurkan dalam rombakan kabinet oleh Najib baru-baru ini kerana pendirian yang krtitikal berkaitan 1MDB, KJ barangkali boleh diberikan pujian atas sikap beraninya ini.
Seolah-olah menawarkan diri untuk menjadi pejuang dan pembela rakyat serta menunjukkan keghairahan yang berbeza berbanding majoriti menteri lain yang lebih sayangkan jawatan daripada menyatakan kebenaran, kini segala-galanya terserah kepada Najib untuk membuat pertimbangan.
Tetapi, sekiranya Najib sudah mulai mempertimbangkan mahu menyingkirkan KJ daripada kabinet berikutan pendiriannya itu, sesuatu yang harus disedarinya ialah “ombak hanya menunggu masa untuk bertukar menjadi gelombang” dalam isu gangguan terhadap SPRM ini.
Kiranya KJ dipecat juga,  maka sahlah Najib seorang Perdana Menteri yang hanya suka dikelilingi oleh “yes man” sahaja, walaupun dalam ucapannya beliau cuba menafikan hakikat itu.
Selain KJ, seorang lagi menteri kabinet iaitu Paul Low juga menyatakan pendirian tidak setujunya dengan pertukaran dua pegawai SPRM itu ke JPM.
Katanya, walaupun pertukaran itu  digambarkan sebagai urusan pentadbiran, tetapi ia tetap dilihat tidak wajar kerana Bahri Mohamad Zin sedang mengetuai suatu siasatan berprofil tinggi melibatkan Najib Razak yang dilapor menerima RM42 juta daripada SRC International melalui akaun peribadinya.
“SPRM adalah sebuah agensi bebas dan mereka sepatutnya beroperasi secara bebas. Jika pegawai SPRM melakukan kesalahan, ia boleh ditangani secara dalaman,” tegasnya.
Beriringan dengan pendirian dua menteri itu, Panel Perundingan dan Pencegahan Rasuah SPRM juga mahukan kedua-dua pengarah yang ditukarkan itu dikembalikan semula bagi membolehkan kedua-duanya menjalankan tugas seperti biasa.
Johan Jaaffar, Pengerusi panel itu menambah, “pertukaran ini akan mencetuskan lebih banyak persoalan berbanding jawapan dan menimbulkan lebih banyak syak wasangka serta teori konspirasi”.
Johan adalah juga Pengerusi Media Prima, sebuah kumpulan media yang termasuk didalamnya  stesen televisyen TV3 serta dikenali umum mempunyai hubungan yang rapat dengan Najib. Namun dalam isu pertukaran pegawai SPRM ini, beliau lebih memilih kebenaran berbanding menjadi “yes man”.
Bekas Timbalan Perdana Menteri, Muhyiddin juga semalam mahukan SPRM tidak diganggu-gugat dalam menjalankan tugas dan peranannya, sesuai dengan kedudukannya sebagai badan bebas yang diiktiraf.
Dengan sokongan makin nyata dan terbuka menolak pertukaran itu, Bahri Mohamad Zin dan Rohaizad yang sepatutnya melaporkan diri ke JPM Isnin ini seharusnya lebih berani membantah pemangsaan yang cuba dilakukan terhadap mereka.
Mereka tanpa ragu-ragu, bukan saja tidak perlu mematuhi arahan pertukaran itu, malah tidak seharusnya melaporkan diri di tempat baru yang lebih merupakan hukuman “penyejukbekuan” kepada tugas menegakkan kebenaran selama ini. Di JPM nanti, bukan saja tiada tugas khusus, bahkan tidak mustahil tiada kerusi meja pun disediakan kepada mereka.
Melalui tindakan tidak melapor diri ke JPM itu, kedua-dua pengarah SPRM terbabit akan lebih mudah mendapat pembelaan yang berterusan daripada KJ dan Paul Low, malah Muhyiddin mungkin lebih lantang bersuara di luar kerajaan, bukan saja membela kedudukan mereka, tetapi juga memperjuangkan kebebasan agensi pencegah rasuah itu selepas ini.
Tindakan yang sama juga pastinya  merangsang sokongan rakyat yang lebih melimpah kepada kedua-dua pengarah terbabit.
Jika Bahri Mohamad Zin dan Rohaizad hanya akur dengan arahan pertukaran tersebut, pendirian berani kedua-dua menteri terbabit juga akan turut tersadai di dakapan media saja, jauh sekali menjadi sesuatu yang bermakna untuk kita semua.
Keberanian harus disambut dengan keberanian, maka barulah perubahan boleh diharapkan. (SH
09/08/2015
)

0

0

votes
Article Rating
Kongsikan artikel ini


APA PUNYA MALANG…DAHLAH 'SIKU BURUK', 'HIDUNG PULA TAK MANCUNG'…

Mesyuarat perwakilan bahagian-bahagian tahun ini barangkali yang tersibuk bagi Najib Razak kerana  paling banyak bakal dirasmikan olehnya. Tidak seperti tahun-tahun sebelumnya yang mana hanya beberapa UMNO bahagian saja dirasmikannya manakala selebihnya dilakukan oleh pemimpin-pemimpin yang lain, tahun ini keadaan itu jadi sebaliknya.
Tahun ini seperti setiap minggu ada saja acara perasmian itu untuk Najib. Macam dah berlumba-lumba pula dengan Muhyiddin Yassin yang sudah dipecatnya. Sebahagiannya kerana jemputan bahagian, yang lainnya mungkin atas permintaan Presiden UMNO itu sendiri.
Minggu lepas, Najib merasmikan tiga bahagian iaitu Seremban, Kota Melaka dan Hulu Selangor. Ketika itu juga beliau perlu pergi ke kawasan Parlimennya, Pekan kerana mengadakan jamuan hari raya di sana.
Sibuk betul Najib sejak memecat timbalannya walaupun ada wang RM2,600 juta dalam akaun peribadinya….nasib baik ada jet peribadi dan helikopter yang boleh membawa ke sana sini dengan cepat.
Minggu ini pula  beliau merasmikan mesyuarat UMNO Bandar Tun Razak di Wilayah Persekutuan dan Pasir Gudang, Johor. Di Pasir Gudang, sebagaimana yang diberitahu oleh Khaled Nordin, kehadiran Najib bukan atas jemputan atau kehendak bahagian itu tetapi kerana Najib sendiri meminta untuk menjadi perasminya.
Aduyai…malu wehh!!
Kenapa sampai meminta-minta. Biasanya jemputan merasmikan ini terpulang kepada sesuatu bahagian itu. Dengan kesibukan tugas sehariannya menguruskan negara, adalah biasa Perdana Menteri menolak jemputan merasmikan mesyuarat UMNO, tetapi tentulah luar biasa bila beliau seolah-olah merayu mahu datang ke sebuah bahagian itu.
Rasanya inilah pertama kali sejak UMNO ditubuhkan seorang Presidennya meminta untuk merasmikan mesyuarat UMNO bahagian dan ia kemudian didedahkan pula seolah-olah UMNO Pasir Gudang tersepit di kedudukan  “rela dalam terpaksa” menerima kehadiran Najib itu.
Di sisi Najib, perbuatan meminta-minta ini lebih tepat diumpamakan “hidung tak mancung, pipi tersorong-sorong.”
Jika UMNO Pasir Gudang sepenuhnya rela dan gembira dengan kehadiran Najib, buat apa Khaled perlu memberitahu kehadirannya sebagai perasmi itu bukan kehendak bahagian, sebaliknya diminta oleh Presiden UMNO itu sendiri?
Selepas memecat Muhyiddin Yassin sebagai Timbalan Perdana Menteri, kehadiran Najib tidak lain ialah untuk “menyuci dosa-dosanya” terhadap perbuatannya itu sambil mengharapkan sokongan dapat diteruskan kepadanya.
Tetapi kehadiran Najib bukan saja mendapat sambutan lesu, itu pun setelah diingatkan oleh Khaled agar perwakilan UMNO Pasir Gudang yang diketuainya berdisiplin dan berhemah menyambut kedatangan tetamu, bahkan ugutan Najib sama ada BR1M perlu diteruskan atau sebaliknya, disambut dengan jawapan “tidak” oleh mereka.
Selain itu terdapat juga  memorandum daripada cawangan-cawangan dalam UMNO Pasir Gudang yang diserahkan dengan tangan kepada Najib sendiri memintanya berehat daripada jawatannya.
Sekali lagi…malu weh diperlakukan sebegini rupa!
Harapan Najib untuk mendapatkan sokongan daripada UMNO Johor dengan hadir merasmikan bahagian yang dipimpin oleh Menteri Besarnya bukan saja tidak kesampaian, malah malu pula bertompok-tompok menimpanya.
Ketika merasmikan mesyuarat UMNO Bandar Tun Razak sehari sebelum itu, Najib bersungut kerana pemimpin UMNO tidak bersungguh-sungguh mempertahannya sedangkan mereka sudah menerima wang daripadanya.
“Sebagai Presiden parti, apa yang saya buat, sama ada kutip dana atau apa-apa, adalah semata-mata untuk kepentingan parti, bukan yang lain-lain.
“Zaman saya banyak pertolongan disalurkan kepada bahagian, banyak kerja amal dibuat, ramai orang pergi haji, banyak bahagian dapat sumbangan setiap bulan.
“Tetapi janganlah apabila (wang) sudah dapat, semua senyap. Apabila saya diserang, kita pula tambah tuang minyak,” katanya lagi.
Jika di Pasir Gudang, Najib menonjol-nonjolkan perbuatan “hidung tak mancung, pipi tersorong-sorong”, di Bandar Tun Razak pula, beliau tidak malu-malu bersikap “buruk siku”  kepada pemmpin-pemimpin UMNO yang menerima wang daripadanya.
Sekali lagi, amatlah malang ada Presiden UMNO sebegini rupa. Kenapa perlu diungkit-ungkit pemberian yang sudah diberi? Berapa sebenarnya wang yang diberikan oleh Najib kepada bahagian-bahagian berbanding RM2,600 juta yang masuk ke dalam akaun  peribadinya?
Lagi pun, bukankah wang itu diberi untuk menggerakkan aktiviti parti dan bukannya sampai ke peringkat mempertahankan sesuatu yang tidak wajar atau salah dilakukan oleh Presiden UMNO sekali pun?
Apakah jika tidak didedahkan oleh The Wall Street Journal dan Sarawak Report, Najib mahu mengaku wang RM2,600 juta itu sebagai sumbangan penderma untuk dana politik?
Apa pun, sama ada secara nyata mahu pun terlindung, sikap “buruk siku” dan “hidung tak mancung, pipi tersorong-sorong” yang ditunjukkan oleh Najib ini tidak lain menunjukkan dirinya semakin terdesak untuk mempertahankan diri, walaupun hakikatnya sudah wujud tanda-tanda beliau semakin tidak dikehendaki lagi dalam UMNO.
Dalam kehidupan seharian pula, orang  “siku buruk” dan ditambah pula dengan perbuatan “hidung tak mancung, pipi tersorong-sorong” adalah mereka yang paling dibenci dan diumpat setiap hari.
Begitu juga dengan Najib, dua perbuatannya ini akan terus menjauhkannya daripada UMNO dan juga rakyat. Penolakan dan kebencian itu sudah kian merata sehingga semakin ramai tidak segan-segan meluahkannya di facebook milik Najib sendiri.
Takkan Najib masih tak faham dan terus mahu “bermuka tebal”  lagi? (SH
10/08/2015
)

0

0

votes
Article Rating
Kongsikan artikel ini


KEMBALINYA DUA PENGARAH SPRM BUKTI SUARA RAKYAT MASIH KERAMAT

Sekurang-kurangnya dua pengajaran yang boleh diperolehi daripada keputusan Ketua Setiausaha Negara dan Jabatan Perkhidmatan Awam mengembalikan semula dua pengarah SPRM yang sebelum ini ditukarkan serta-merta ke JPM kepada jawatan asal masing-masing.
Pertama, suara rakyat tetap suara keramat dan  mampu mengubah apa saja manakala yang kedua, menteri-menteri senior yang hanya tahu bersuara ketika membodek tetapi mengunci mulut apabila berdepan dengan kebenaran seharusnya malu dengan Khairy Jamaluddin yang lebih junior.
Lebih dari itu, apabila suara rakyat akhirnya menang dan apa yang dilakukan KJ adalah betul, menteri-menteri senior itu juga sepatutnya menghantukkan kepala ke dinding agar sel-sel otak segera bercantum dan menjadi pemimpin yang prihatin selepas ini.
Melalui keputusan terbaru KSN dan JPA itu, Bahri Mohamad Zin dan Rohaizad Yaakob akan kembali semula memegang jawatan Pengarah Operasi Khas dan Pengarah Komunikasi SPRM.
Bahri juga akan kembali mengetuai siasatan mengenai SRC International yang dilapor menyumbang RM42 juta ke dalam akaun peribadi Najib Razak.
Walaupun kebangkitan suara rakyat di negara kita masih baru apabila berhadapan dengan kebejatan pemimpin dan mungkin agak ketinggalan berbanding Mesir, Libya dan Tunisia atau jiran tetangga Indonesia, Thailand dan Filipina, tetapi apa yang berlaku kini memperlihatkan bahawa kekeramatan suara rakyat itu tetap ada.
Selain kuasa Tuhan, usaha, ikhtiar dan kebangkitan rakyatlah yang dapat menolak sesuatu yang buruk yang dipamerkan oleh pemimpin atau kerajaan.
Dalam kes pertukaran dua pengarah SPRM yang ditukarkan ke JPM, jelas membuktikan suara rakyat yang membantah pertukaran yang boleh didengari di mana-manalah yang menyebabkan akhirnya ia dibatalkan.
Secara nyata, apa yang berlaku ini seharusnya merangsang rakyat untuk terus bangkit bersuara membantah apa saja yang dirasakan tidak betul dan jelek yang berlaku di depan mata.
Selagi rakyat bersatu hati dan keinginan, yakinlah tiada yang mustahil. Bukan setakat dua pengarah SPRM boleh dikembalikan, bahkan kedudukan Najib sebagai Perdana Menteri pun boleh dialihkan.
Banyak saluran boleh digunakan untuk meluahkan bantahan, lebih-lebih lagi dengan adanya internet dan media sosial ketika ini, hampir semua orang boleh menzahirkan perasaan mereka, asal saja dalam keadaan sopan dan bukan  bentuk kekerasan.
Selain itu, dunia sekarang juga memerlukan pemimpin yang berani bersuara demi sebuah kebenaran dan tidak takut dengan kehilangan jawatan. Bodek, ampu dan kipas adalah budaya yang sudah ketinggalan zaman, apatah lagi jika disertai kebisuan dalam memperkatakan kebenaran.
Walaupun perlu setia kepada Perdana Menteri, tetapi kesetiaan itu bukanlah dalam semua perkara. Apabila perlu memilin antara kebenaran dengan ketua yang melakukan kesalahan, pilihan seharusnya tidak sukar untuk dilakukan.
Mempertahankan ketua yang melakukan kesalahan dan tetap bersetuju dengan semua perkara termasuk mengenai pengaliran wang berjumlah RM2,600 juta dan pertukaran pegawai SPRM yang sedang menyiasat Perdana Menteri, ia tidak lain hanya menghodohkan keperibadian mereka saja.
Dalam hal ini, KJ nyata lebih memahami suara rakyat. Bersama suara rakyat yang rata-rata tidak setuju dengan pertukaran dua pengarah sprm tersebut, beliau tidak menunggu lama untuk menyatakan kebersamaannya.
Beliau menjadi menteri pertama membantah pertukaran pengarah SPRM itu, kemudian diikuti oleh Paul Low tetapi setelah pertukaran dibatalkan oleh KSN dan JPA,  Shahidan Kassim pula mendakwa, beliaulah yang berperanan secara pentadbiran mengembalikan semula Bahri Mohamad Zin dan Rohaizad Yaakob ke agensi pencegahan rasuah itu.
Entahlah…jika pertukaran dua pengarah SPRM ini gagal misalnya, adakah Shahidan juga mahu mengakui kegagalannya?
Blog ini, dua hari lalu turut mencadangkan agar kedua-dua pengarah SPRM itu tidak melapor diri ke JPM berikutan sokongan yang diperolehinya daripada KJ dan Paul Low yang merasakan pertukaran itu tidak wajar serta berupa suatu gangguan kepada mereka.
Meskipun kadang-kadang KJ juga terlihat membodek Perdana Menteri, tetapi keberaniannya bersuara sehingga sanggup hilang jawatan kabinet jika suaranya membantah pemindahan pengarah SPRM itu suatu kesalahan, sekurang-kurangnya memberi kelegaan kepada rakyat.
Terbaru, sesuai dengan kehendak rakyat yang mula meragui penyiasatan terhadap 1MDB berikutan empat anggota Jawatankuasa Kira-Kira Awam Negara atau PAC dilantik menganggotai kabinet, KJ juga melontarkan suara yang senada dengan Pengerusi BNBBC, Shahrir Samad agar sidang khas Parlimen segera diadakan bagi membolehkan perlantikan baru pengerusi dan ahli jawatankuasanya dibuat.
Ini kerana jika menunggu sesi Parlimen pada Oktober nanti baru perlantikan itu mahu dibuat, penyiasatan semula berkaitan 1MDB mungkin hanya boleh dimulakan pada awal tahun 2016. Sudah tentu keraguan rakyat kian bertambah jadinya.
Sebagai pemimpin, terutama menteri-menteri yang senior, seharusnya belajar menghormati suara keinginan rakyat dan teladan yang telah berlaku di seluruh dunia sepatutnya lebih menyedarkan mereka mengenainya. (SH
11/08/2015
)

0

0

votes
Article Rating
Kongsikan artikel ini


SEDARLAH NAJIB, PENOLAKAN SUDAH ADA DI MANA-MANA!!

Perdana Menteri Najib Razak seharusnya lebih sedar diri ketika ini. Hakikat bahawa beliau semakin ditolak dan tidak dikehendaki lagi memimpin negara ini sudah boleh dilihat di mana-mana.
Jika selama ini penolakan itu lebih banyak tersimpan dalam hati atau lebih kerap diluahkan di kedai-kedai kopi atau dalam kata-kata melalui hujung jari, tetapi kini ia tidak lagi dilakukan secara sembunyi-sembunyi.
Sudah ada yang berani meluahkannya dalam mesyuarat perwakilan UMNO sendiri. Di Langkawi, seorang perwakilan bernama Anina Saaduddin menyifatkan Najib selama ini telah “kencing” tiga juta ahli UMNO  serta menyarankan MT UMNO membawanya segera berubat.
Di Pasir Gudang, seorang Ketua Wanita UMNO cawangan yang juga AJK Bahagian, Norwati Abdul Manaf telah menyerahkan sendiri memorandum 12 perkara kepada Najib ketika beliau hadir merasmikan mesyuarat perwakilan UMNO Pasir Gudang, Ahad lalu.
Memorandum yang didakwa mewakili 107 cawangan itu antaranya meminta Najib berehat daripada jawatannya dan membatalkan penangguhan pemilihan parti selama 18 bulan yang dibuat sebelum ini.
Pergerakan Pemuda UMNO Labis juag mahukan Najib berehat buat sementara sehingga siasatan mengenai 1MDB diselesaikan.
Selain itu, pelbagai cara lagi dilakukan unfuk meluahkan perasaan bagi menunjukkan penolakan itu. Ada yang membuat kain rentang, pelekat kereta, tulisan di baju dan macam-macam lagi.
Di media sosial atau percakapan hari-hari, barangkali tidak sah jika tidak menyebut perlunya Najib segera berundur sama ada bagi menyelamatkan UMNO atau pun negara.
Di bawah ini antara tanda-tanda penolakan yang dapat dikumpulkan oleh blog ini untuk tatapan kita bersama. Selepas ini pasti lebih banyak lagi penolakan yang sama yang muncul di depan mata kita. Tidak mustahil juga lebih ramai pemimpin UMNO sendiri meluahkannya dalam mesyuarat perwakilan yang sedang berlangsung di seluruh negara.
Melalui benih penolakan yang mulai merata di mana-mana ketika ini, bukan saja dakwaan Najib bahawa tiga juta ahli UMNO tetap menyokongnya boleh dipersoalkan, malah yang lebih perlukan jawapan ialah berapa lamakah lagi beliau mampu bertahan?
Ada sesiapa yang boleh berikan jawapan? (SH
11/08/2015
)
Dahsyat wanita UMNO Langkawi ni…
Wanita UMNO Johor yang juga tidak kurang dahsyatnya…
Pemuda UMNO pun bersuara sama…
Luahan perasaan yang sebenarnya sedang dikongsi majoriti rakyat….
Di sini pun jadi untuk menyampaikan mesej…
Seorang pemuda sedang menyiapkan kain rentang…
Cara ini lagi gempak….
Mesej yang jelas, terang lagi nyata…..
Di perhentian bas pun ada…
Luahan hati orang Johor berikutan pemecatan Muhyiddin…
Salute bro….
Relakslah Mykmu, lawanlah dengan hujah…
Seorang lagi pemilik kereta yang berani, tabiklah….

0

0

votes
Article Rating
Kongsikan artikel ini